
Panghuling Salita 



Sa Ngalan ng Allah, Ang Mapagpala, Ang Mahabagin 

MGA PANUNTUNAN SA DA’WAH 
Paunang Salita 

Purihin ang Allah - ang Dakilang Lumikha at Rabb' (Panginoon) 
ng lahat. Pinupuri natin Siya, hinahanap natin ang Kanyang tulong, 
at hinihingi natin ang Kanyang kapatawaran. Tayo’y 
nagpapakupkop sa Kanya laban sa kasamaan ng ating sarili at laban 
sa kasamaan ng ating masasamang gawain. Sinumang patnubayan 
ng Allah ay walang sinumang makapagliligaw sa kanya, at 
sinumang nasa ligaw na landas ay walang sinumang 
makapaggagabay sa kanya maliban sa Allah. Ako ay sumasaksi na 
walang tunay na diyos na dapat pag-ukulan ng pagsamba maliban 
sa Allah, at ako ay sumasaksi na si Muhammad^ ay Kanyang 
Alipin at Sugo. 

Milyun-milyong tao sa buong daigdig ang matapat na naghahanap 
ng katotohanan nguni’t hindi nila matagpuan ang tunay na 
patnubay. Bakit? Sadyang nagkulang ang mga Muslim sa kanilang 
tungkulin sa larangan ng Da’wah. Sa kasamaang-palad, ang 
Da’wah ay wala na sa kaibuturan ng pamumuhay ng mga Muslim. 
Naging lubhang abala ang mga Muslim sa kani-kanilang materyal 
na pamumuhay na naging sanhi ng kawalan ng halaga sa kanila ang 
pagbibigay Mensahe ng Islam. Sa anumang dahilan, nakalimutan 
ng mga Muslim na ang Da’wah ay isang mahalagang bahagi ng 
kanilang tungkulin bilang tagasunod ng pananampalatayang Islam. 


1 Rabb: Ang katagang Rabb ay kadalasang isinasalin ng iba bilang katumbas ng salitang 
Panginoon (Lord). Subali't, bukod sa katotohanang ang huli ay isang katagang ginamit sa Bibliya, 
ang katagang ito ay ginagamit din kapag tinutukoy si Propeta Hesus bilang kanilang Panginoon. 
Ang salitang Panginoon (Lord) ay isang kataga na ang karaniwang kahulugan nito ay nakahangga 
lamang sa isang "guro, pinuno, may-ari o tagapamahala”, na sadyang kapos at kulang sa diwa o 
kahulugan kung ihahambing ito sa katagang Rabb sapagka't ang Rabb (na mula sa wikang 
Arabik) ay may malawak na kahulugan at kahalagahan. Ang ilang mahahalagang kahulugan ng 
Rabb ay ang Tagapaglikha, ang Tagapaghubog (Tagapag-anyo), ang Tagapanustos, ang Tanging 
Isa na inaasahan ng lahat ng mga nilikha upang patuloy na mabuhay, at Siya ang Tanging Isa na 
nagbibigay ng Buhay at nagdudulot ng Kamatayan. Sa aklat na ito, gagamitin natin ang katagang 
Rabb na may panaklong na (Panginoon) upang maging madali sa mga mambabasa. 

Sa pagbibigay Da’wah, una nating dapat isaalang-alang ay ang 
pagsisikap na maipaabot sa tao ang Mensahe ng Allah sa isang 
tama, maliwanag at kasiya-siyang paraan. Sinumang nagnanais 
maging matagumpay sa kanyang panawagan sa tuwid na landas 
tungo sa Allah ay dapat magkaroon ng tamang batayan ng kanyang 
kaalaman hinggil sa kanyang paniniwala. Nararapat lamang na 
isaalang-alang ang antas ng kausap batay sa kanyang kakayahang 
umunawa, sa kanyang kultura, karanasan at pinag-aralan. Ang 
ating matapat na Iayunin sa pagsagawa ng Da’wah ay ihatid ang 
Mensahe nang may katalinuhan at magandang pag-aasal. Hindi 
tayo dapat mag-alala sa ibubunga ng ating pagsisikap sa Da’wah 
sapagka’t ito ay nasa kamay lamang ng Allah. Sapat na sa atin ang 
iparating sa kanila ang Mensahe nang may marubdob na pagnanais 
na sana’y patnubayan sila ng Allah sa tamang landas. Wala na sa 
ating pananagutan kung sila ay hindi maniwala, o isantabi nila ang 
kanilang narinig o tuluyang iwaksi nila ang katotohanan. Ni hindi 
natin dapat ipilit sa kanila ang Mensahe. Tanging ang mga nais 
makinig lamang ang dapat nating pagtuunan ng pansin. Ang Banal 
na Qur’aan na rin ang nagpapaalaala sa atin na walang sapilitan sa 
pananampalataya. 

Walang sapilitan sa pananampalataya. Sadyang mangingibabaw 
ang katotohanan sa kamalian... (Kabanata Al-Baqarah-2:256) 

Gayundin, ang pag-anyaya sa tao ay nararapat na magmumula sa 
isang marubdob at matapat na pagmamalasakit at pagkahabag sa 
kanila. Ang taong naliligaw ay katulad na isang bulag na gumagala 
sa gitna ng kadiliman na walang direksiyon ang buhay. Kaya 
naman, ang layon sa pagbibigay Da’wah ay dapat nakasalalay sa 
pagmamalasakit sa tao na sana’y tumahak siya sa katotohanan at 
maligtas siya sa kawalan ng pananampalataya at sa ibubunga 
nitong kasamaan. Isinasagawa ang Da’wah upang hanguin ang tao 
mula sa pagsamba sa nilikha at akayin sila sa pagsamba sa nag- 
iisang Tunay na Diyos na dapat sambahin - Allah. Gayundin 

upang iligtas ang tao sa kawalan ng katarungan ng mga relihiyong 
gawa ng tao at akayin sila tungo sa katarungan ng Islam. 


Nawa’y makatulong ito sa mga mambabasa sa kanilang layuning 
makapaghatid sa Mensahe ng Islam. Ameen. 

Maraming salamat po. 


Khalid Evaristo 
Literary Support Services 
P.0. Main Box 52916 
Angeles City 
Philippines 2009 


3 



Kabanata -1 

Ang Kahulugan at Kahalagahan ng Da’wah 
Ano ang Da’wah? 

Ito ay isang pag-anyaya sa tao upang sambahin lamang ang 
Dakilang Lumikha (Allah), sundin ang Kanyang Landas, at lumayo 
sa lahat ng di-pananampalataya at kasamaan. Ating matutunghayan 
sa Banal na Qur’aan: 

At hindi Kami nagpadala na sinumang Sugo na nauna sa iyo (O 
Muhammad*,) maliban sa ipahayag Namin sa kanya - walang 
tunay na diyos na dapat sambahin maliban sa Akin (Allah). Kaya 
sambahin (lamang) Ako. (Kabanata Al-Anbiya’-21 :25) 

Bawa’t Propetang isinugo ng Allah ay nag-anyaya sa tao na 
sambahin lamang ang Allah, ang walang katambal. Ang Fitrah - 
ang likas na hangarin ng tao na sumamba lamang sa nag-iisang 
tunay na Diyos ay isa ring patunay dito. 

Ang Kahalagahan ng Da’wah? 

Pinupuri at itinataas ng Allah ang katayuan ng sinumang Muslim 
na nag-aanyaya sa landas ng Allah: 

Sino pa ba ang huhusay sa pananalita ng isang nag-aanyaya 
(tungo) sa (landas ng) Allah, gumagawa ng mabuti, at nagsasabing 
tunay na ako y nabibilang sa mga Muslim. (Kabanata Fussilat - 41:33) 

Walang pag-aalinlangan na ang papuring ito ng Allah ay 
nagsisilbing inspirasyon upang maging masigasig ang Muslim sa 
kanilang pagpupunyagi, buhayin ang kanilang damdamin sa 
larangan ng Da’wah, pagaanin ang kanilang pasanin kung 
mayroon man, at himukin silang magsagawa ng Da’wah nang 
buong lakas at sigla. 

Ang naturang talata ay nagbibigay papuri sa mga taong nag- 
aanyaya sa landas ng Allah sa pagsasabing wala nang hihigit pa sa 
kanilang mga pananalita. Sila ay pinangunahan ng mga Sugo, at 
yaong mga susunod sa kanila ayon sa katayuan ng pagbibigay 
Da’wah, kaalaman at katalinuhan. 

Ang mga papuring ito ng Allah ay may kaakibat na biyaya sa 
pagtupad ng Da’iyah sa kanyang tungkuling iparating ang Mensahe 
ng Islam, karagdagan nito’y magkakaroon din siya ng gantimpala 
sa bawa’t mabubuting gawa ng sinumang sumunod sa kanya. 

Ang Propeta ® ay nagsabi: 

Sinumang mag-akay sa tao upang gumawa ng mabuti, makukuha 
niya ang gantimpalang katumbas ng isang gumawa nito. (Muslim 
3/1050/#4665) 

Ang naturang Hadeeth ay nagpapasigla at gumigising sa mga 
Muslim upang magbigay Da’wah at maging mapagtiis sa 
pagsagawa nito. 

Sa isang Hadeeth na naitala ni Imaam Muslim (4/i406/#6470), ang 
Propeta ^ ay nagsabi, 

Sinumang manawagan tungo sa patnubay, makakamtan niya ang 
gantimpalang katumbas ng gantimpala ng sinumang sumunod sa 
kanya, na Hindi mababawasan kahit kaunti ang gantimpala ng huli. 

Mga Katibayan sa Tungkulin ng Pagbibigay Da’wah 

Hayaang magkaroon sa inyo ng isang pangkat (samahan) na nag- 
aanyaya sa lahat ng kabutihan, nag-uutos ng Ma ’roof (mabuti) at 
nagbabawal ng Munkar (masama). At sila yaong magtatagumpay. 
(Kabanata Al-Imran-3 :104) 

Ito ay isang pag-uutos na magtatag ng Da’wah tungo sa Landas ng 
Allah. Ito ang panawagan tungo sa kabutihan, ang paghikayat sa 
tao upang gumawa ng mabuti, at ang pagbabawal sa paggawa ng 
masama. Ang layunin ng talatang nabanggit ay ang pagkakaroon 
ng bahagi ng lipunang Muslim na isagawa ang tungkuling ito, kahit 
pa man din na ito ay tungkulin ng bawa’t kasapi ng pamayanang 
Muslim - ayon sa kanyang kakayahan. 

Ang pag-anyaya tungo sa Landas ng Allah ay nangangailangan ng 
Hikmah (tamang kaalaman ayon sa ipinahayag kay Propeta 
Muhammad® - ang Qur’aan at Sunnah), kaalinsabay ng mahusay 
na pagpapayo, at pagsasalaysay sa mga kasaysayang naganap sa 
mga naunang taong nagsipagtakwil sa katotohanan na binanggit sa 
Qur’aan. Ito ay magsisilbing babala sa parusa ng Allah sa mga 
nagsisitalikod sa kabutihan. Ating matutunghayan sa Banal na 
Qur’aan: 

Mag-anyaya tungo sa Landas ng inyong Rabb (Panginoon) nang 
may Hikmah (tamang kaalaman) at magandang pangangaral, at 
mangatuwiran sa kanila sa paraang higit na mahusay. (Kabanata Al- 
Nahl- 16:125). 

Inutusan ng Allah si Propeta Muhammad® na pagbuhusan ng 
panahon ang panawagan sa tao sa isang pagsaksi na walang tunay 
na Diyos na dapat sambahin maliban sa Allah - ang walang 
katambal o kasama sa Kanyang Pagka-Panginoon. Binanggit sa 
Banal na Qur’aan: 

Sabihin (O Muhammad), Ito ang aking landas; nananawagan ako 
tungo sa Allah nang may tiyak na kaalaman, Ako at sinumang 
sumunod sa akin (dapat manawagan din) nang may tiyak na 
kaalaman. (Kabanata Yusuf-12 :108) 

Binibigyang-diin dito ng Allah na ang mga tagasunod ni Propeta 
Muhammad® ay yaong nag-aanyaya sa tao tungo sa landas ng 
Allah. Sila yaong may tiyak na kaalaman, tamang pag-unawa at 

may pinanghahawakang katibayan. Kapag nakatanggap sila ng 
anuman mula sa Propeta®, tumatalima sila sa kanya at sumusunod 
sa kanyang pamamaraan. Sa anumang gawain, maging sa 
paghahatid ng Mensahe ng Islam, nararapat lamang sundin ang 
pamamaraan ng Propeta^ upang makatiyak tayo sa kasiyahan ng 
Allah. 

Katiyakan, nasa Sugo ng Allah ay isang magandang halimbawa 
para sa inyo upang pamarisan, sa sinumang may pag-asa (sa 
pagharap) sa Allah at sa Huling Araw, at laging niyang alaala 
ang Allah. (Kabanata Al-Ahzaab-33:21) 

Kapag ang isang Muslim ay nasa isang bansa o pook at walang 
sinumang nagbibigay ng Da’wah, nagiging isang Fardh (itinakdang 
tungkulin) sa kanya ang magbigay Da’wah ayon sa kanyang lakas 
at kakayahan. Samantala, kapag may sapat na bilang na Muslim na 
nagbibigay ng Da’wah sa pook na iyon, magiging Sunnah (kusang- 
loob) na ito at hindi na itinakdang tungkulin para sa kanya. 

Magkagayunman, sa mga panahon natin ngayon na sadyang 
talamak na ang kasamaan at laganap na ang pagsamba sa mga 
diyus-diyusan, nagiging isang itinakdang tungkulin sa bawa’t isa 
ang Da’wah. 

Sa patuloy na paglitaw ng di-mabilang na tagapagturo ng maling 
pananampalataya at ang pagtakwil sa tunay na Diyos na 
lumalaganap sa buong daigdig, samakatwid ang pagtatatag ng 
Da’wah ay nagiging itinakdang tungkulin sa lahat ng mga Muslim. 

Sa kabilang dako, kapag ang mga Muslim sa isang partikular na 
pook ay hindi nagtatag ng tamang Da’wah, magiging kasalanan ng 
bawa’t isa at ang pananagutan ay papasanin ng lahat. 

Tungkulin ng mga Muslim na paham at mga pinuno na iparating 
ang relihiyon ng Allah ayon sa kanilang kapangyarihan at 
kakayahan. Dapat silang manawagan tungo sa landas ng Allah sa 

pamamagitan ng pagsulat, pamamahayag, pananalumpati sa 
tamang pamamaraan. Hindi sila dapat huminto sa pagbibigay 
Da’wah o umasa sa iba upang gawin ito. 

Sa ngayon at higit kailanman, isang marubdob masidhing na 
pangangailangan ang magkaroon ng pagtutulungan, pagdadamayan 
at pagkakaisa ang mga Muslim sa tungkuling ito. 

Sa dahilang ang mga kaaway ng Islam ay nagkakaisa at 
nagtutulungan upang pigilin, iligaw, at bigyang alinlangan ang mga 
tao sa relihiyon ng Allah, isang mahigpit na tungkulin ng bawa’t 
Muslim na magkaroon ng mga samahang pang-Islam at Da’wah 
upang tugunan at labanan ang mga kilusang sadyang lihis sa 
katotohanan. 


Kabanata - 2 
Ang Layunin ng Da’wah 

Ang makamtan ang kasiyahan ng Allah ang siyang pangunahin at 
pinakamahalagang layunin ng Da’wah. Ang tunay na Da’iyah (ang 
tagapaghatid ng Mensahe ng Islam) ay hindi hinahanap na 
magkaroon ng pangalan o magandang katayuan o yaman, ni hindi 
niya hinahangad ang pagpupuri ng kapuwa. Sa katunayan, ang 
pagsagawa niya ng Da’wah at ang kanyang layuning mapalapit sa 
Allah ay maaaring makaranas siya ng matinding galit at poot lalo 
na yaong sa mga kaaway ng Islam 


Kung itatanim ng isang Da’iyah sa kanyang isipan at damdamin na 
ang kanyang adhikain sa kanyang pagbibigay Da’wah ay ang 
kasiyahan ng Allah, siya’y mag-iingat sa kanyang pananalita at 
gawain. Inaalam at tinitiyak niya sa kanyang sarili na ang kanyang 
pamamaraan ay naaayon lamang sa kalooban ng Allah. Hindi dapat 
kalimutan na tinatanggap lamang ng Allah ang bawa’t mabuting 
gawa kung ito ay naaayon sa itinuro ng Kanyang huling Propeta na 



si Muhammad*®, kahit pa man din ang kanyang layunin ay 
mabuti. Matutunghayan sa Banal na Qu’ran: 

Sinumang sumunod sa Propeta ay katotohanang sumunod sa Allah. 
(Kabanata An-Nisaa-4 :80) 

Ito ay isang maliwanag na pamantayan sa ating lahat na nagnanais 
mapalapit sa Allah at makamtan ang Kanyang pagmamahal. 
Nakatitiyak tayo ng pagsunod sa Allah kung tayo’y sumusunod sa 
mga pangaral at halimbawa ni Propeta Muhammad*®. Binigyang- 
diin pa rin ito sa sumusunod na talata : 

Sabihin (0 Muhammad), Kung mahal ninyo ang Allah, sumunod sa 
akin. Mamahalin kayo ng Allah at patatawarin ang inyong mga 
kasalanan, sapagka’t ang Allah ay Lagi nang Mapagpatawad, Ang 
Mahabagin. (Kabanata Al-Imran- 3:31) 

Isa sa mga paraan upang makamtan ang kasiyahan ng Allah ay ang 
pagpapatuloy sa mga gawain ng mga Propeta sa kanilang 
paghahatid ng Banal na Mensahe sa sangkatauhan. Ito ang 
pangunahing ginawa nila sa kanilang misyon dito sa lupa, ang pag- 
anyaya sa tao na sumamba lamang sa tunay na Diyos - ang Allah. 

Ang paghahatid ng Banal na Mensahe ay may masaganang 
biyayang nakalaan sa sinumang gumagawa nito, maniwala man o 
tumalikod ang mga nakikinig sa kanya. Huwag asahan sa sarili na 
ang binibigyan ng Da’wah ay tatanggapin ito. Dapat lamang asahan 
ang biyaya ng Allah sa pagbibigay ng Da’wah. Huwag 
kalilimutang higit na marami ang mga taong nagtakwil sa Da’wah 
ng mga Propeta kaysa sa mga sumunod sa kanila. Huwag din 
nating kalilimutan na mismong mga magulang, anak, tiyuhin at 
malalapit na kamag-anak ng mga Propeta ay hindi naniwala sa 
kanila. Kaya naman, tayo na sadyang malayo ang agwat sa 
katayuan ng mga Propeta, ay huwag asahang tatanggapin ng 
kausap ang paanyaya sa kanya, bagaman ito ang inaasam nating 
mangyari. Ang tanging tungkulin natin ay iparating sa kanila ang 

Banal na Mensahe dahil wala sa ating mga kamay ang pagtanggap 
nila ng Islam. Ating mababasa sa Banal na Qur’aan: 

Kaya paalalahanan sila - (dahil) ikaw (O Muhammad) ay isang 
tagapagpaalaala lamang. Hindi ka isang Musaytir (Tagadikta o 
tagamando) sa kanila. Ang iyong tungkulin ay iparating lamang 
(ang Mensahe), at sa Amin ang pagtutuos. (Kabanata Al-Ghashiyah- 
88 : 21 - 22 ) 

Kahit si Propeta Muhammad® ay pinalalahanan ng Allah na ang 
tungkulin lamang niya ay ang pagpaparating ng Banal na Mensahe 
dahil tanging nasa kalooban lamang ng Allah ang pagbibigay 
patnubay sa sinumang Kanyang nais. 

Katulad ng mga Propeta, tayo ay nagsisikap na akayin ang tao, sa 
pahintulot ng Allah, mula sa kadiliman tungo sa liwanag; upang 
igabay sila tungo sa katotohanan hanggang sa panghawakan nila 
ito; at mailigtas sila sa Apoy at poot ng Allah. Upang dalhin sila 
mula sa kawalan ng pananampalataya tungo sa liwanag ng 
patnubay; mula sa kamangmangan tungo sa liwanag ng kaalaman; 
at mula pagsuway tungo sa liwanag ng pagsunod. 

Ang Allah ay Walee (Tagapagtanggol/Tagapangalaga) ng mga 
(taong) may pananampalataya. Kanyang inaakay sila mula sa 
kadiliman tungo sa liwanag. (Kabanata Al-Baqarah- 2:257) 

Upang maging mabisa ang ating Da’wah, nararapat lamang na 
walang pagkakaiba ang ating pangungusap sa ating mga kilos at 
gawa. Sa mata ng tao, ang larawan ng mga Muslim ay sadyang 
mahirap bigyang kaibahan sa larawan ng Islam. Bagaman labas na 
sa ating kakayahan na baguhin ang larawan ng buong sambayanang 
Muslim, mayroon pa rin tayong magagawa sa ating mismong sarili 
bilang isang Muslim: 

Una, dapat nating suriin ang sarili kung ang ating pag-uugali ay 
sumasagisag sa itinuturo ng Islam. Naayon ba sa katuruan ng ating 
Propeta® ang ating pakikitungo sa mga kapitbahay, sa pook ng 

trabaho, at sa lipunan. Huwag nating kalilimutan na ang mabuting 
pag-uugali at magandang pakikipag-ugnayan ay nananatili pa ring 
pinakamahusay na kaparaanan sa landas ng Da’wah. 

Pangalawa, dapat nating panghawakan ang katarungan, kapakanan 
ng mamamayan, at ang karangalan at kalayaan ng tao, maging sa 
salita at sa gawa. 

Narito ang isang talata sa Banal na Qur’aan na nagsisilbing 
paalaala sa atin na ang ating kilos at gawain ay hindi dapat 
sumasalungat sa mga kabutihang namumutawi sa ating bibig: 

Ipinag-uutos ba ninyo sa tao ang Al-Birr (pagkamasunurin sa 
Allah) at nalilimutan (namang isagawa ito) sa inyong sarili, 
gayong binibigkas ninyo ang Kasulatan? Hindi ba ninyo ito 
napag-iisipan ? (Kabanata Al-Baqarah- 2:44) 

Kabanata - 3 
Mga Batayan ng Da’wah 

Ating matutunghayan sa Banal na Quran: 

...Sa Araw na ito ay ginawang ganap Ko ang inyong Deen 
(panuntunan ng buhay) para sa inyo, Aking ginawang lubos ang 
tulong Ko sa inyo, at Aking pinili para sa inyo ang Islam bilang 
inyong pananampalataya. (Kabanata Al Ma’idah- 5:3) 

Katotohanan, ito ang pinakamalaking biyaya mula sa Allah sa 
sambayanang Muslim sapagka’t Kanyang ginawang ganap ang 
relihiyon para sa kanila — kaya naman hindi na nila kailangan pa 
ang iba pang relihiyon maliban sa Islam, at hindi na nila kailangan 
ang isa pang Propeta maliban kay Propeta Muhammad®. Ito ang 
dahilan kung bakit pinili ng Allah si Propeta Muhammad® bilang 
panghuling Sugo at ipadala siya sa buong sangkatauhan at mga 
Jinn. Magkagayon, ang mga karapat-dapat ay yaong pinahintulutan 
lamang niya, at ang mga di-kanais-nais ay yaong mga ipinagbawal 

niya. Ang batas ay kung ano ang kanyang pinagtibay, at ang 
bawa’t sinabi niya ay katotohanan at mapananaligan, at hindi 
nagtataglay ng anumang kasinungalingan at malaya sa anumang 
pagkakasalungatan. 

Saklaw ng Islam ang bawa’t aspeto ng ating pamumuhay. Mapalad 
ang mga Muslim dahil malinaw sa kanila kung ano ang mabuti at 
kung ano ang masama. Ang katuruan ng Islam ay malaya sa 
anumang opinyon o kuro-kuro dahil ito ay lantad na ginampanan ni 
Propeta Muhammad^ bilang halimbawa sa kanyang mga 
tagasunod upang pamarisan sa kanilang pagganap ng Islam. Dahil 
dito, higit na may pagkakataon ang mga Muslim na gumawa ng 
mabuti at umiwas sa masama. Batid nila nang maliwanag kung 
nagagampanan nila ang mga ipinag-uutos, at alam din nila kung 
sila’y sumusuway. Kaya naman, kahit naligaw ng landas ang isang 
Muslim, alam niya nang may katiyakan ang kanyang gagawin 
upang bumalik sa tamang landas. Hindi siya nawawalan ng pag- 
asa sa pagbabalik-loob sa Allah. 

Saklaw din ng katuruan ng Islam ang pamamaraan ng Da’wah at 
ang batayan nito. Ang mga pangunahing batayan ng Da’wah ay 
ang Banal na Qur’aan at ang mga Sunnah ni Propeta 
Muhammad^. Sinumang nag-aanyaya tungo sa kabutihan at 
nagbabawal ng masama ay dapat magkaroon ng pagpapahalaga sa 
Aklat ng Allah sa pamamagitan ng malimit na pagbasa nito at 
paglilimi sa diwa nito. Katotohanan, ang Qur’aan ay 
pinagmumulan at ugat ng bawa’t mabuti at isang patnubay tungo sa 
lahat ng kagalingan, katalinuhan at karunungan. 

Katotohanan, itong Qur’aan ay (nagbibigay) patnubay tungo sa 
pinakamabuti (at pinakamatwid). (Kabanata Al-Israa-17:9) 

Dapat ding panghawakan ng bawa’t Da’iyah ang Sunnah ng 
Propeta^, at ang nilalaman nitong kaalaman at patnubay. 
Sinumang nagbibigay Da’wah ay dapat na sumangguni sa mga 
aklat ng Hadeeth at ang mga paliwanag na naisulat tungkol dito. 

Kung ano ang sariling pinanghahawakan, ito ang siyang dapat 
ipamigay. Pinili natin ang Islam bilang ating pananampalataya, 
kaya naman ang mga batayan nito ang siyang dapat gamitin sa 
paghahatid ng Mensahe sa ating kapuwa. Papaano mo ibibigay 
ang isang bagay na hindi sa iyo? Papaano mo maipamamahagi ang 
isang bagay na hindi mo pinanghahawakan? 

Si Propeta Muhammad® ay nagsabi: 

Mag-iiwan ako sa inyo ng dalawang bagay na kung inyo itong 
paiiralin nang mahigpit, hindi kayo maliligaw : Ang Kapahayagan 
ng Allah (Qur ’aan) at ang Sunnah ng Kanyang Sugo. (Malik Ibn Anas) 

Masasabi ba nating may nakalaang biyaya sa isang Da’iyah na 
gumagamit ng ibang batayan sa kanyang Da’wah? Masasabi ba 
nating nagbibigay siya ng pagpapahalaga sa Salita ng Allah at sa 
Sunnah ni Propeta Muhammad®? 

Kaya panghawakan nang mahigpit sa ipinahayag sa iyo. 
Katotohanan, ikaw ay nasa tamang landas. At katotohanan, 
ibinababa Namin ang Dhikir (Paalaala) para sa iyo at sa iyong 
mamamayan, at kayo ’y tatanungin. (Kabanata Az-Zukhmf- 43:43-44) 

Dapat nating panghawakan at panindigan ang Banal na Qur’aan sa 
ating Da’wah sapagka’t ito ang katotohanan na nag-aakay sa 
tamang landas. Ang tungkulin natin sa Da’wah ay iparating lamang 
ang katuruan ng Islam, kaya naman ang ating pananagutan ay 
nakatuon lamang sa paghahatid ng Mensahe ng Qur’aan ang mga 
pangaral ni Propeta Muhammad®. 

May isang pangyayari sa isang tanggapang pang-Islam nang 
magbigay ng panayam ang isang Da’iyah sa harapan ng mga 
panauhing Kristiyano. Siya ay nagsimula sa kanyang panayam 
hinggil sa maraming kamalian ng Bibliya. Iniisa-isa niya ang mga 
kamaliang ito at sa gitna ng kanyang pagsasalita ay may isang 
panauhin ang nagtaas ng kamay at nagsabi, ‘Nagpunta po kami rito 

upang malaman namin ang tungkol sa Islam. Sana po’y huwag na 
nating pag-usapan ang aming Bibliya’. Daglian namang sumagot 
ang Da’iyah, ‘ Pinili kong talakayin ang Bibliya dahil ito ay inyong 
pinaniniwalaan. Kung aking tatalakayin ang Qur’aan, tiyak na 
hindi kayo maniniwala’. Isang malumanay na sagot ng panauhin 
ang nagsilbing isang aral sa Da’iyah, ‘Paano ninyo alam na hindi 
kami maniniwala’? Alam ba ninyo ang laman ng aming isip at 
damdamin’? Maliban sa iilan, isa-isang umalis ang mga panauhin. 

Ito ay isa lamang sa maaaring maging bunga ng maling 
pinagbabatayan sa pagbibigay Da’wah. Bilang paalaala, isang 
maikling pangungusap ang sinabi ng Propeta®: Iparating mula sa 
akin maging ito ay isang Ayah (talata) lamang. (Bukhari) 

Ang dapat nating iparating sa ating kapuwa ay yaong mga pahayag 
na ibinigay kay Propeta Muhammad® kahit ito’y isang talata 
lamang sa abot ng ating makakaya. Hindi tayo inuutusang iparating 
ang alin pa mang hindi naaayon sa ipinarating ng ating Propeta® 
sa larangan ng Da’wah. 

Sa Banal na Quran ay ating matutunghayan din: 

0 Sugo, iparating kung ano ang ibinaba sa iyo mula sa iyong Rabb 
(Panginoon). Kung hindi mo ito gagawin, hindi mo naihatid ang 
Kanyang Mensahe ... (Kabanata Al-Maidah, 5:67) 

Sa kanyang talumpati sa kanyang pamamaalam sa panahon ng 
Hajj, sinabi ng Propeta®, 

0 mamamayan! Kayo ay tatanungin tungkol sa akin, kay a ano ang 
inyong isasagot ? ” Kanilang sinabi, “Kami ay sumasaksi na iyong 
naihatid (ang Mensahe), isinagawa (ito), at nagbigay (sa amin) ng 
matapat na payo. (Muslim 2:886) 

Si Omar (nawa’y kalugdan siya ng Allah) ay nagdala ng sipi ng 
Torah sa Propeta® at nagsabi, 0 Sugo ng Allah! Narito ang isang 

sipi ng Torah. Hindi kumibo ang Propeta®. Nagsimulang basahin 
ito ni Omar. Nag-iba ang kulay ng mukha ni Propeta 
Muhammad®. Sinabi ni Abu Bakr kay Omar (nawa’y kalugdan 
sila ng Allah), Hindi mo ba nakikita ang mukha ng Propeta? 
Tiningnan ni Omar ang mukha ng Propeta at siya’y nangatal sa 
pangamba. Siya’y nagsabi, Nagpapakupkop ako sa Allah laban sa 
Kanyang galit, at laban sa galit ng Kanyang Propeta. Kami ay 
nasisiyahan sa Allah bilang Rabb (Panginoon), sa Islam bilang 
pananampalataya, at kay Muhammad bilang Kanyang Sugo. Ang 
Propeta® ay nagsabi, Isinusumpa ko sa Allah na Siyang may 
Tangan ng aking kaluluwa, kung lumitaw man si Moses sa gitna 
ninyo ngayon at pinili ninyong sumunod sa kanya kaysa sa akin, 
malilihis (mawawala) kayo sa tamang landas. Makinig (nang 
mabuti)! Kung narito man si Moses ngayong araw na ito, 
katiyakang susunod siya sa aking landas. (Ad-Darimi) 

Kabanata - 4 
Pamamaraan ng Da’wah 

Ipinahayag ng Allah sa Banal na Qur’aan: 

Mag-anyaya tungo sa Landas ng inyong Rabb (Panginoon) nang 
may Hikmah (tamang kaalaman) at magandang pangangaral, at 
mangatuwiran sa kanila sa paraang higit na mahusay. (Kabanata Al- 
Nahl-16:125) 

May mga bagay at pamamaraan na makatutulong nang mahusay sa 
Da’iyah upang maging matagumpay at kapaki-pakinabang ang 
kanyang pagsisikap sa Da’wah. Ito rin ay nagbibigay lakas at bisa 
sa Da’wah. Ang mabuting pamamaraan ay nagdudulot din sa isang 
Da’iyah na gamitin nang mabuti ang kanyang oras at lakas upang 
maabot ang kanyang layunin na walang gaanong hirap at balakid. 

Walang makapagwawasto sa pamayanang ito (sa kasalukuyang 
panahon) maliban sa nakapagwasto sa naunang pamayanan 
(noong unang panahon). Ito ang sinabi ng mga taong may 

malawak na kaalaman at pang-unawa sa Islam, isa na rito si Imaam 
Malik bin Anas, ang Imaam ng Madinah noong kapanahunan niya. 

Sinumang nagnanais ituwid ang landas ng lipunang Muslim o 
anupamang uri ng lipunan, sa pamamagitan ng ibang paraan 
maliban sa mga paraang ginamit sa pagtutuwid sa mga naunang 
lipunan, magkagayon, siya ay nasa malinaw na kamalian at malayo 
sa katotohanan. 

Tunay, ang landas tungo sa pagbabago ng lipunan at pagbibigay ng 
tamang daan ay nasa tapat na pagsunod sa mga paraan ng 
Propeta ® at ng kanyang mga kasama at yaong mga sumunod sa 
kanilang pagiging masunurin sa Allah hanggang sa araw na ito. 
Ang landas na ito ay ang daan sa pagsunod sa Banal na Qur’aan at 
ang Sunnah ng Sugo ng Allah. 

Isang matibay na kaalaman na ang pagbabago sa mga pamayanang 
Muslim o di Muslim ay ayon lamang sa mga paraang ginamit ng 
pinuno at ng huling panghuli sa mga Propeta na si Muhammad®. 
Ang lahat na nagnanais magbigay Da’wah ay nararapat na 
sumunod sa Minhaaj (pamamaraan) ng Propeta na sinunod din ng 
mga kasama niya at gayundin yaong mga nagsisunod sa kanila 
hanggang sa kasalukuyan. Silang lahat ay nasa tamang 
pamamaraan at sa Siraat Al-Mustaqeem (Matuwid na landas). 

Ang Propeta ay nagsabi, Mag-iiwan ako ng dalawang bagay na 
kung inyo itong paiiralin (panghahawakan) nang mahigpit, hindi 
kayo maliligaw (ng landas), ito ay ang Salita ng Allah (Qur’aan) at 
ang Sunnah ng Kanyang Propeta. (Malik ibn Anas) 

Ang Paksang Dapat Manguna sa Da’wah 

Ang pinakadakila at pinakamahalagang paksa na dapat bigyan ng 
pansin ng Da’iyah ay ang Tawheed (Kaisahan ng Allah). Si Propeta 
Muhammad® ay ipinangaral ang Tawheed ng sampung taon sa 
Makkah bago niya ipinag-utos ang Salah at iba pang mga tungkulin 

sa kanila. Lahat ng Da’wah ng Propeta ay nakatuon sa Kaisahan 
ng Allah, pag-iwas sa Shirk (pagbibigay katambal sa pagsamba sa 
Allah), pagtalikod sa mga idolo (diyus-diyusan), at paglalahad ng 
tungkulin ng tao na sambahin lamang ang Allah. Mababasa sa 
Banal na Quraan: 

Hindi Ko nilikha ang Tao at Jinn malibang sila ay sumamba sa 
Akin. (Kabanata Adh-Dhaariyaat, 51:56) 

Ang kamangmangan sa prinsipyo ng Tawheed ay naghatid sa ibang 
Muslim na mag-alay ng panalangin sa mga puntod ng kanilang 
mga yumaong Imaam (pinuno). Nagtayo sila ng Masjid sa mga 
libingan nila, nagsasagawa ng mga pagsamba katulad ng paghingi, 
pagsusumamo, pag-aalay at panunumpa. Dahil din sa 
kamangmangan sa prinsipyo ng Tawheed, ang mga bansang 
Muslim ay nagpapairal ng mga batas na gawa ng tao - lumayo sila 
sa batas ng Allah at ng Kanyang Sugo na sadyang pinakamatuwid 
at pinakaganap sa lahat ng batas. 

Ang kamangmangan din sa Tawheed ang nagpariwara sa tao tungo 
sa pagsamba sa mga diyus-diyusan, pagsamba sa mga gawa-gawa 
lamang ng tao, o di kaya’y paglisan nang ganap sa anumang uri ng 
pagsamba sa Nag-iisang Tunay na Diyos, ang Dakilang Allah. 
Ating mababasa sa Banal na Quran: 

Sabihin: O Angkan ng Kasulatan! Halina na kayo sa isang salita 
(pangnngusap) na sadyang makatarungan sa amin at sa inyo, na 
huwag tayong sumamba maliban sa Allah, na huwag tayong 
magtambal ng anuman sa Kanya, at huwag nating itakda ang iba 
sa atin bilang mga panginoon bukod sa Allah. At kung sila’y 
tumalikod, inyong sabihin : Sumaksi kayo na kami ay mga Muslim 
(kumikilala at sumasamba sa nag-iisang Allah). (Kabanata Al’imran- 
3 :64) 

Sa ating paghahatid ng Mensahe ng Islam, ang pangunahing paksa 
na dapat nating ipaabot ay ang pagkilala sa tunay na Diyos at kung 

papaano Siya dapat sambahin. Sinumang tao ang nagkaroon ng 
liwanag sa kanyang isipan at damdamin na walang tunay na diyos 
na dapat sambahin maliban sa Dakilang Lumikha - Allah, at ito 
ay kanyang ginampanan sa kanyang pagdarasal - na wala na siyang 
tinatawagan at hinihingan ng tulong maliban sa Kanya, siya ay 
makaaasa sa pangakong kapatawaran ng Allah. Kahit na ang 
paksang ito ang umabot sa kanya at kanyang matapat na 
naisakatuparan ito, nang lihim man o lantad, nabibilang siya sa 
mga taong may pag-asa sa habag ng Allah. Ating mababasa sa 
kabanata An-Nisa’- 4 :48 ng Banal na Qur’aan : 

Katotohanan, Hindi pinatatawad ng Allah ang pagbibigay 
katambal sa Kanya (sa pagsamba). Datapwa’t pinatatawad Niya 
ang ibang kasalanan bukod dito sa kaninumang Kanyang nais. At 
sinumang magtambal ng iba sa pagsamba sa Allah, tunay na siya 
ay nakagawa ng isang napakalaking kasalanan. 

Ang talatang ito ay nagsasabi sa atin na hindi patatawarin ng Allah 
ang sinumang namatay habang siya ay may sinasambang iba bukod 
sa Allah. Ayon sa isang Hadeeth ni Propeta Muhammad®: Sinabi 
ng Allah: O Aking alipin! Hangga’t sumasamba at nagmamakaawa 
kayo sa Akin, patatawarin Ko kayo kahit anupaman ang inyong 
pagkukulang. 0 Aking alipin! Kung makahaharap ninyo Ako 
bagaman may gamundo kayong kasalanan, haharapin Ko kayo ng 
gamundong pagpapatawad hangga’t hindi kayo nagbigay ng 
katambal sa Akin (sa pagsamba). (At-Tirmidhi) 

Upang maging magaan sa tao ang pagtanggap sa Da’wah, dapat 
ipakilala ng Da'iyah ang Islam nang unti-unti ayon sa kakayahan at 
pagtugon ng nakikinig. 

Nang ipadala ni Propeta Muhammad® si Muadh ibn Jabal sa 
Yemen, inutusan siyang ituro ang Islam nang dahan-dahan at unti- 
unti ayon sa kahalagahan at ayon sa kanilang pagtugon. Sinabi ng 
Propeta® kay Muadh, Anyayahan mo ang tao na manumpa na 
walang tunay na diyos na dapat pag-ukulan ng pagsamba maliban 
sa Allah, at ako ay Sugo ng Allah. Kung sumunod sila, sabihin mo 

sa kanila na inuutusan sila ng Allah na isagawa ang limang beses 
na pagdarasal... (Bukhari) 

Ang Pagitan ng Kabagsikan at Kaluwagan (Kabaitan) 

Likas sa tao na kanyang kinalulugdan at minamahal yaong taong 
mabait sa kanya. Sa kabilang dako naman, ang kabagsikan ay 
nagdudulot sa tao na maging sutil (suwail) at magpupumilit sa 
kanyang masasamang gawa nang may pagmamalaki. Ang ibig 
sabihin ng kaluwagan dito ay hindi pakitang-tao bagkus pagbibigay 
payo sa mahinahon at mabait na paraan na makapagbibigay-lugod 
sa puso ng tao. Ipinahayag ng Allah sa Banal na Qur’aan : 

(0 Moises) Magtungo kayo kapuwa (ni Aaron) kay Faraun, 
sapagka’t siya y tunay na sumuway sa lahat ng hangganan; 
subali ’t makipag-usap sa kanya nang may kabaitan ; sakaling 
tumanggap siya ng babala o magkaroon ng takot (sa Allah). 
(Kabanata Ta Ha, 20 : 43-44) 


Bagaman sukdulan ang pagmamalabis ni Faraun - ang hari ng 
Ehipto sa mga panahong yaon, inutusan pa rin ng Allah si Propeta 
Moises na maging malumanay sa pakikipag-usap sa kanya upang 
akayin siya sa tuwid na landas. 

Gayundin, ipinahayag sa Banal na Qur’aan : 

At dahil sa Habag mula sa Allah, (naging) mahinahon ka (O 
Muhammad) sa (pakikitungo sa) kanila. At kung naging mabagsik 
(o mahigpit) ka (at) naging matigas ang puso, katiyakang 
humiwalay (at nagsipaglisan) sila sa iyong kapaligiran. (Kabanata 
Al’Imran- 3 :159) 

Ang Da’wah ay nararapat na malayo sa anumang paksa ng 
pagtatalo, pagkapoot, pagbibintang, pagmumura, paninisi, 
kalupitan, pamimintas, panghihiya, at mga walang katuturang 
talakayan. 

Dapat nating tandaan na si Propeta Muhammad® ay lagi nang 
mahinahon at mabait sa kanyang pakikipagkapuwa-tao. Siya ang 
dapat nating pamarisan bilang magandang halimbawa hindi lamang 
sa pang-araw-araw nating pamumuhay pati na rin sa larangan ng 
Da’wah. 

Bilang paalaala, si Propeta Muhammad® ay nagsabi: 

Ang Allah ay mabait at Kanyang kinalulugdan ang kabaitan. Ang 
pagpapala Niya sa (taong may) kabaitan ay (natatangi at) hindi 
Niya (ito) ibinibigay sa (taong may) kalupitan at sa anupaman. 
(Muslim) 

Ang isang matuwid na Muslim ay mabait at mahinahon sa kanyang 
pakikitungo sa kapuwa lalo na panghihikayat o pagtawag sa iba 
tungo sa landas na Allah. Papaano mo mahihikayat ang iba tungo 
sa matuwid na landas sa pamamaraang malayo sa kabaitan. Ang 
Propeta® ay nagsabi rin : 

Sinumang mawalan ng kahinayan (at kahinahunan) ay nawalan ng 
kabutihan. (Muslim) 

Nang aking nabalitaan ang tungkol sa isa nating kapatid na Muslim 
na may palatuntunan sa radio, aking inalam nang mabuti ang 
takdang araw, oras at himpilan ng kanyang programa upang ito ay 
aking mapakinggan. Ganoon na lamang ang aking pagkabigla at 
pagkamangha nang aking marinig ang mga salitang namumutawi 
sa kanyang bibig na sadyang malayo sa katangian ng isang 
mabuting Muslim at hindi ko pa narinig kahit sa mga di-Muslim na 
may programa hinggil sa kanilang pangrelihiyon. Dama ko pa ang 
nakatutulig na “punyeta”, “gunggong”, “inutil”, “baliw”, at iba 
pang magagaspang na pangungusap. Naririnig ko lamang ang mga 
salitang ito mula sa mga tagapagpahayag sa radyo na bumabatikos 
sa mga politiko at ibang pang mga pamunuan na gumagawa ng 
katiwalian. 

Tandaan natin na ang tunay na Daiyah ay mahinahon at maginoo sa 
pakikipag-usap. Siya ay malayo sa mga pananalitang may 
kagaspangan at kalupitan. Katotohanan, walang ibubunga ang 
katigasan sa pananalita kundi sama ng loob ng bawa’t panig. 
Bilang babala, ang Propeta^ ay nagsabi: 

Ang taong labis na kinasusuklaman ng Allah ay yaong madalas 
makipag-away at makipagtalo. (Bukhari at Muslim) 

Isang tunay na tagumpay ang makamit ang kasiyahan ng Allah. Sa 
kabilang banda, isang tunay na kapahamakan ang makamit ang 
poot ng Allah. Makatuwiran ba sa atin ang makipagtalo sa 
pagbibigay Da’wah? Ang hangarin natin sa Da’wah ay upang 
makamit ang kasiyahan ng Allah. Makakamit ba natin ang 
mithiing ito sa pamamagitan ng pakikipagtalo na kinasusuklaman 
naman ng Allah? Gaano man kanais-nais ang ating layunin, 
nararapat lamang na ito ay isinasagawa sa mga pamamaraang 
kasiya-siya sa Allah. Ang Propeta^ ay nagsabi: 

Walang idudulot ang magaspang na salitaan kundi kabastusan, at 
walang idudulot ang mapinong salitaan kundi kabutihan. (Tirmidhi) 

Samantala, ang matiwasay, maginoo at mapinong pakikipag-usap 
na malaya sa anumang makasasakit ng damdamin ay nagbubunga 
ng pagkakaunawaan kahit hindi nila tanggapin ang Mensahe ng 
Islam. Magiging madali para sa iyo ang muling makipagkita sa 
kanila kahit pa man din hindi nauukol sa Da’wah. 

Kabanata - 5 

Mga Kinakailangan sa Da’wah 

Ang paanyaya tungo sa landas ng Allah ay batay sa matatag na 
mga haligi sadyang mahalaga sa larangan ng Dawah. Alinman sa 
mga ito ang mawala, hindi magiging tama ang Da’wah at hindi ito 
magbubunga ng mabuti - kahit gaano pa ang pagpupunyagi at 
panahon ang ibubuhos dito. 

Ang mga haliging ito na tumatagayod sa Da’wah ay maliwanag na 
matutunghayan sa Qur’aan at sa Sunnah. Ang sumusunod ang 
nagsisilbing buod ng mga ito: 

1. Kaalaman 

Nauukol ito sa kaalaman sa Islam na siyang mag-aakay sa tao 
upang maisakatuparan ang kanyang minimithi. Ito ang mga bagay 
na nanggaling sa Allah sa pamamagitan ng mga salita ng Kanyang 
Sugo^. Sa Banal na Qur’aan, ating matutunghayan: 

Kay a, dapat malaman na walang tunay na Diyos na dapat 
sambahin maliban sa Allah, at humingi ng kapatawaran sa inyong 
mga kasalanan. (Kabanata Muhammad- 47 .19) 

Makakamtan ang kaalaman sa masusing pag-aaral. Silang mga 
nagsipag-aral ng Islam ay naging maalam. At sa pamamagitan ng 
pag-aaral, sila ay nagiging mga tagapagmana ng mga Propeta. 
Hindi nagpamana ang mga Propeta ng kayamanan o ari-arian, 
bagkus nagpamana ng kaalaman. Higit na yaman ang makakamtan 
ng sinumang may kaalaman sa Islam. Si Propeta Muhammad^ ay 
nagsabi: 

Gagawing magaan ng Allah ang landas patungo sa Paraiso sa 
sinumang tumahak sa landas ng kaalaman. (Bukhari -243) 

Ang Allah, ang Kataas-taasan ay nagsabi: 

Sabihin! Magkatulad ba ang mga maalam sa mga mangmang? 
(Kabanata Az-Zumar- 39:9) 

Ang pagtawag tungo sa landas ng Allah (ad-Da’wah ilallah) ay 
pamamaraan ng Sugo at ng kanyang mga tagasunod, katulad ng 
sinabi ng Allah - ang Kataas-taasan: 

Sabihin (0 Muhammad): Ito ang aking landas; nag-aanyaya ako 
tungo sa landas ng Allah nang may tiyak na kaalaman - ako at 

sinumang sumusunod sa akin. At Purihin at Luwalhatiin ang 
Allah. At hindi ako kabilang sa mga sumasamba sa mga diyus- 
diyusan. (Kabanata Yoosuf-12:108) 

Ipinarating din sa atin ni Propeta Muhammad 1 ® na higit na matatag 
laban sa demonyo ang isang Muslim na maalam sa kanyang 
pananampalataya kaysa isang libong mangmang na 
mananampalataya. Ang isang maalam ay higit na may 
pagkakataong gumawa ng kabutihan dahil alam niya ang 
makapagbibigay kasiyahan sa Allah; higit siyang may 
pagkakataong umiwas sa kasamaan dahil batid niya kung ano ang 
kinasusuklaman ng Allah; higit siyang makapagtitiis sa mga 
hamon at kalupitan ng kapaligiran dahil alam niya na ang mga ito 
ay mga pagsubok lamang na kapag ito’y hinarap nang may 
pagtitiis, makakamit niya ang lugod ng Allah; at siya’y magiging 
higit na mahusay na Da’iyah dahil alam niya ang mga pangaral at 
mga halimbawa ng Propeta 3 ® sa larangan ng Da’wah. 

Magkagayon, ang kaalaman ay mahalaga bukod pa sa pagiging 
isang tungkulin. Sa isang Hadeeth, ang Propeta 3 ® ay nagsabi: 

Ang paghahanap ng kaalaman ay isang tungkuling iniatas sa 
bawa V Muslim, (ibn Majah) 

Isang gawaing pagsamba sa Allah ang paghahanap ng kaalaman sa 
dahilang ang kaalaman ang siyang pundasyon upang makilala ang 
Allah, ang Kanyang Deen, at ang Kanyang Sugo. 

Yaon lamang may kaalaman mula sa Kanyang mga alipin ang may 
takot sa Allah. (Kabanata Fatir- 35:28) 

Ingatang manawagan habang salat sa mga pangunahing kaalaman 
sa Islam at mag-ingat sa pagtalakay ng mga paksa o bagay nang 
walang sapat na mapapanaligang kaalaman o impormasyon. 
Manawagan lamang pagkatapos makamit ang tamang kaalaman at 
magkaroon ng Baseerah (malalim na pang-unawa) tungkol dito. 
Kung ang katotohanan ay sadyang malinaw na at ang Da’iyah ay 

nakatitiyak tungkol dito, magkagayon dapat siyang manawagan 
bilang pagsunod sa Allah at sa Kanyang Sugo®. 

2. Pagganap (o Pagsasakatuparan) 

Pagkaraang malaman ang kahalagahan ng kaalaman at ang 
tungkulin upang makamit ito, nararapat ding malaman na ang 
tanging layunin ng kaalaman ay upang tupdin ito sa kilos at sa 
gawa. Anumang kaalaman na walang kaakibat na pagsagawa ay 
walang naidudulot na magandang bunga sa sinumang nagtataglay 
nito. Ang Allah, ang Makapangyarihan ay nagsabi: 

0 kayong nananampalataya! Bakit ninyo sinasabi ang Hindi 
naman ninyo ginagawa? Ang pagsasabi ng mga bagay na Hindi 
naman isinasagawa ang kasuklam-suklam sa paningin ng Allah. 
(Kabanata As-Saff, 61:2-3) 

Karagdagan nito, binigyang-diin ang kahalagahan ng pagsagawa ng 
kaalaman nang magsabi si Propeta Muhammad®: 

Ang bagay na kinatatakutan ko sa mga taong ito ay ang bawa’t 
mapagkunwari na mahusay mangusap at gumagawa ng di- 
makatarungan. (Baihaqi) 

Ito ay nauukol sa mga taong mahuhusay mangaral, magbigay ng 
mabubuting salita at payo, subali’t ang kanilang pag-uugali at 
pamumuhay ay taliwas sa mga salitang namumutawi sa kanilang 
mga labi. Sinumang nakakikilala sa kanya ay nawawalan ng tiwala 
at pagpapahalaga sa anumang kanyang mga sinasabi gaano man 
kahusay ang pagkapahayag at kahiman ito ay katotohanan. 
Malaman man ng tao o hindi ang kanyang di-kanais-nais na 
gawain, siya ay mapagkunwari pa rin sa mata ng Allah. 

Si Propeta Muhammad® ay nagsabi: Sa Araw ng Paghuhukom ang 
tao ay dadalhin at itatapon sa Impiyerno. Dahil dito, ang kanyang 
bituka ay luluwa mula sa kanyang tiyan, at siya ay liligid nang 
paikot na bitbit ang kanyang bituka katulad ng isang burikong 

nagpapaikot ng kiskisan. Ang kanyang mga kasama sa Impiyerno 
ay lalapitan siya: Ano ang nangyari sa iyo? Hindi ba inuutusan 
mo ang taong gumawa ng mabuti at iwasan ang masama? Siya y 
nagsabi: Gayun na nga. Pinapayuhan ko ang ibang gumawa ng 
mabuti nguni’t hindi ko naman ito ginagawa sa aking sarili, at 
pinagbabawalan ko silang gumawa ng kasamaan subali’t aking 
ginagawa ito. (Bukhari at Muslim) 

Makatuwiran lamang sa isang taong maalam sa Islam na maging 
mabuti at makatarungan sa kanyang pamumuhay. At bilang isang 
Da’iyah, nararapat lamang na makita sa kanya ang pagiging 
masunurin sa Allah, ang kabutihang asal, at ang magandang 
pakikipag-ugnayan sa kapuwa. Ang mga katangiang ito ang dapat 
na maging likas na bunga ng kanyang natamong kaalaman sa 
pananampalataya. Sa isang Hadeeth na isinalaysay ni Abu 
Hurairah (kalugdan nawa siya ng Allah), ang Propeta^ ay nagsabi: 

Ang kaalamang hindi nagbibigay bunga (o kabutihan) kaninuman 
ay kahalintulad ng isang kayamanan na hindi ginugugol sa landas 
ng Allah. (Imaam Ahmad 2/499) 

Ang isang mangmang ay hindi lamang matatagpuan sa mga taong 
walang kaalaman bagkus pati na rin sa mga maalam na walang 
namang ibinubungang mabuti ang nalalalaman. Isinalaysay ni 
Suffyan Ibn Oyainah (kalugdan nawa siya ng Allah), ang isang 
Hadeeth ni Propeta Muhammad^ kung saan siya ay nagsabi: 

Ang pinakamangmang sa tao ay yaong iniiwan (di- 
pinahahalagahan) ang kanyang nalalaman, at ang pinakamaalam 
sa tao ay yaong isinasagawa ang nalalaman, at ang 
pinakamahusay sa tao ay yaong pinakamapagkumbaba sa Allah. 
(Addarami 1/82 H337) 

Pinawawalang-halaga ng tao ang kanyang kaalaman kung hindi 
niya ito isinakatuparan sa kanyang sarili, at hindi niya ito itinuturo 
sa pamilya at maging sa iba. Masasabi ba nating may naibungang 

kabutihan ang nalalaman kung hindi ginagawa ang tungkuling 
magbigay-Da’wah? 

Sa larangan ng Da’wah at maging sa ibang bahagi ng ating 
pamumuhay, ang ating salita, kilos at gawa ay nararapat na 
umaalinsunod sa pamamaraan ni Propeta Muhammad®. Wala 
nang iba pang pagsunod ang hihigit sa pagsunod sa kanya sa 
sinumang nagnanais na makamtan ang kasiyahan ng Allah. 

3. Ang Kadalisayan ng Layunin (. Al-Ikhlaas ) 

Ang layunin sa Da’wah ay nararapat na dalisay at matapat tanging 
sa kasiyahan at pag-asam sa biyaya ng Allah. Hindi ito 
isinasagawa bilang pagtatanghal, ni hindi upang makilala, ni hindi 
sa pagkakaroon ng magandang katayuan, ni hindi upang maging 
isang pinuno, at ni hindi upang makamit ang alinmang 
makamundong pakay. Ang Allah ay nagsabi: 

Kay a mag-anyaya sa landas ng Allah, gawing matapat ang 
pananampalataya sa Kanya, gaano man ito kasuklaman ng mga 
di-nananampalataya. (Kabanata Ghafir, 40:14) 

Lahat ng layunin ay dapat magmula sa puso at nararapat na ituon 
lamang ito sa Allah. Si Umar bin Al-Khattab (kalugdan nawa siya 
ng Allah) ay nagsalaysay na ang Propeta ® ay nagsabi: 

Ang gantimpala ng mga gawa ay batay sa layunin, at bawa’t tao 
ay .makakamtan ang gantimpala ay on sa naging hangarin nito. 
(Bukhari 1/1 at Muslim 3/4692) 

Kailangan nating iwasan at talikuran ang anumang uri ng 
pagpapahalaga sa sarili, pagyayabang at pagmamataas upang 
makamit lamang ang pagpuri ng tao. Isinalaysay ni Jundub 
(kalugdan nawa siya ng Allah) na ang Propeta® ay nagsabi: 

Sinumang nagnanais na ang kanyang mabuting gawa ay malaman 
ng tao upang makamit ang kanilang pagpuri, ibubunyag ng Allah 

sa tao ang kanyang tunay na layunin (sa Araw ng Paghuhukom). 
At sinumang gumawa ng mabuti bilang pagpapakitang-tao at 
kanyang nakamit ang kanilang pagpuri, ibubunyag ng Allah ang 
tunay niyang layunin (at hahamakin siya). (Bukhari 8/506) 

Taliwas sa ibang tagapagpalaganap ng ibang mga relihiyon, ang 
isang Muslim ay hindi ginagawang puhunan ang kanyang 
katalinuhan sa larangan ng pagpapalaganap ng Islam upang 
maglikom ng kayamanan at ari-arian. Ginagawa niyang huwaran 
ang mga Propeta na higit na hinahangad ang walang hanggang 
kasapatan at kaginhawahan sa kabilang buhay kaysa sa mga 
yamang pansamantala dito sa lupa. 

4. Pagtitiis at Pagtitimpi 

Pagkaraang maunawaan ang mga naturang paksa, dapat isaisip na 
ang paghahanap ng kaalaman, pagsasakatuparan ng ayon dito, at 
ang pag-anyaya sa tao tungo sa Allah ay nangangailangan ng 
ibayong pagtitiis. Maraming mga katibayan ang nagpapatunay sa 
kahalagahan ng pagtitiis at ang pagsagawa nito. Inihayag ng Allah 
sa Banal na Qur’aan: 

O kayong nananampalataya! Maging matatag at magkaroon ng 
higit na pagtitiis. (Kabanata Al-‘Imran-3:200) 

Punung-puno ng hamon at pagsubok ang buhay dito sa mundo. 
Kung tutuusin, higit na may balakid ang landas ng isang taong 
nagsisikap tumahak sa landas ng kabutihan. Higit na matinik at 
mabato ang daan ng pagiging masunurin sa Allah, kaya naman ang 
nagnanais manatili sa landas na ito ay tunay na nangangailangan 
ng higit na pagtitiis. 

O kayong nananampalataya! Hanapin ang tulong (ng Allah) nang 
may pagtitiis at pagdarasal. Katotohanan, kasama ng Allah ang 
mga matiisill. (Kabanata Al-Baqarah-2:153) 

Pangako ng Allah na siya ay kasama natin kapag tayo’y manatiling 
matiisin sa mga pagsubok sa buhay dito sa mundo. Higit nating 
binibigyang-halaga at pinapangarap ang magiging hantungan ng 
mga matiisin - ang walang hanggang Paraiso, kapalit ng maikling 
panahong pagtitiyaga, pagpaparaya, pagpapaumanhin at pagtitiis 
sa mga maaaring kaharapin o danasin sa mundong ito. 

Ang mga matiisin lamang ang makatatanggap ng kanilang 
biyayang ganap nang walangpagtutuos. (Kabanata Az-Zumar-39:10) 

Ang Propeta® ay nagsabi na nagbibigay-tanglaw ang pagtitiis. 
(Muslim 1/203 H223) 

Ang lahat ng naunang nabanggit ay pinag-isa sa Soorah (kabanata) 
A1 Asr. Ang Allah ay nagsabi: 

(Pinatutunayan Ko) Sa (pamamagitan ng) panahon, katotohanan 
ang tao ay nasa kawalan (at pagkapahamak) maliban sa mga 
nananampalataya at gumagawa ng matuwid at nagpapayuhan ng 
katotohanan at nagpapayuhan ng pagtitiis. (Kabanata Al-‘Asr-103:1-3) 

Kabanata - 6 

Mga Katangian ng Isang Da’iyah 

Katotohanang nasa Sugo ® ng Allah ang isang magandang 
halimbawa para sa inyo upang pamarisan, sa kaninumang may 
pag-asa sa (pagharap sa) Allah at sa Huling Araw, at lagi nang 
alaala ang Allah. (Kabanata Al-Ahzab, 33:21) 

Sa pagbibigay Da’wah, si Propeta Muhammad®* ang nararapat na 
maging huwaran dahil taglay niya ang pinakamataas na antas ng 
mabuting katangian at magandang pag-uugali. Walang alinlangang 
makabubuti sa atin ang pagsunod sa kanya dahil ang kanyang mga 
pangaral at salita sa anumang katayuan ay nagmula sa Allah. 
Matutunghayan sa Banal na Qur’aan: 

Ni hindi siya nagsasalita nang ayon lamang sa sariling nais. Ito 
ay walang iba kundi isang Pahayag na ibinaba sa kanya. (Kabanata 
An-Najim, 53:3-4) 

Naitala ni Imam Ahmad na si Abdullah bin ‘Amr ay nagsalaysay, 
Isinusulat kong lahat ang aking naririnig sa Sugo ® ng Allah 
upang ito ay mapanatili. Pinigilan ako ng mga Quraish sa aking 
pagsulat na nagsabi: Sinusulat mo ba ang lahat ng iyong marinig 
sa Sugo ® ng Allah samantalang siya ay isang tao rin at 
magkaminsa y nagsasalita rin kapag siya ay galit ? Kaya 
pansamantala kong itinigil ang aking pagsulat, subali’t binanggit 
ko ang kanilang sinabi sa Propeta ®, at siya ay nagsabi: 
Magsulat! Isinusumpa ko sa Kanya na may hawak ng aking 
kaluluwa, bawa ’t lumabas na kataga mula sa akin ay Katotohanan. 
(Abu Dawood, 4 :60) 

Upang makatiyak tayong tatanggapin ng Allah ang anumang ating 
gawain, nararapat lamang na ayon ito sa mga itinuro ng Propeta®. 

Sinumang sumunod sa Propeta ® ay katotohanang sumunod sa 
Allah. (Kabanata An-Nisa’a 4 :80) 

Dapat nating tandaan na sinumang nagsisikap sundin ang mga 
ipinag-uutos at ipinagbabawal ng Allah nang may katapatan - sa 
pamamagitan ng pagsunod kay Propeta Muhammad®, walang 
siyang makakamtang gantimpala kundi Paraiso. Hinggil dito ang 
Propeta® ay nagsabi : 

Ang lahat ng aking mga tagasunod ay makapapasok sa Paraiso 
maliban lamang sa mga tumanggi. Sila y nagtanong: 0 Sugo ng 
Allah, sino ang tumanggi ? Siya y nagsabi: Sinumang sumunod sa 
akin ay makapapasok sa Paraiso, at sinumang sumuway sa akin ay 
tumanggi. (Bukhari, Vol.9 #384) 

Ang ating pagsunod sa mga tagubilin ni Propeta Muhammad®* ang 
nagsisilbing daan upang matamo natin ang habag at kapatawaran 

ng Allah - na siyang kailangan upang igawad sa atin ang Kanyang 
ipinangakong Paraiso. 

Sabihin (O Muhammad)! Kung mahal ninyo ang Allah, sumunod 
sa akin. Mamahalin kayo ng Allah at patatawarin ang inyong mga 
kasalanan, sapagka’t ang Allah ay Lagi nang Mapagpatawad, ang 
Mahabagin. (Kabanata Al-Imran, 3:31) 

Karagdagan sa mga tinalakay sa naunang kabanata hinggil sa 
paksang, Mga Kinakailangan sa Da’wah: Kaalaman, Pagganap, 
Kadalisayan ng Layunin (Ikhlaas), at ang Pagtitiis at Pagtitimpi, 
narito ang iba pang mga pansariling katangian na dapat taglayin ng 
sinumang nagnanais na maging isang Da’iyah: 

1. Matapat 

...O kayong nananampalataya ! Magkaroon ng Taqwa sa Allah, at 
mabilang sa mga makatotohanan. (Kabanata At-Tawhab, 9:119) 

Ang isang taong may takot sa Allah ay likas na makatotohanan sa 
kanyang salita at gawa dahil sinisikap niyang gawin ang ipinag- 
uutos ng Allah, at nagsisikap iwasan ang lahat ng ipinagbabawal ng 
kanyang Rabb (Panginoon). 

Bilang isang tagapagpalaganap ng Islam, ang Da’iyah ay nararapat 
na maging matapat at makatotohanan maging sa mga pagkakataong 
hindi ayon sa kanyang nais ang mga nangyayari. 

Panghawakan ang katotohanan, sapagka’t ang katotohanan ay 
nag-aakay sa mabuting gawa, at ang mabuting gawa ay nag-aakay 
sa Paraiso. Katotohanan, kung ang tao ay patuloy na magsabi ng 
katotohanan at gawin ang katotohanan bilang kanyang layunin, 
siya’y itatala sa harapan ng Allah bilang isang marangal at 
matapat. Iwasan ang kasinungalingan, sapagka’t ang 

kasinungalingan ay nag-aakay sa kasamaan, at ang kasamaan ay 
nag-aakay sa Impiyerno. Katotohanan, kung ang tao ay patuloy na 

magsabi ng kasinungalingan at gawin ang kasinungalingan bilang 
kanyang layunin, siya’y itatala sa harapan ng Allah bilang isang 
labis na sinungaling. (Imaam Ahmad, 1384) 


a. Makatotohanan sa Paniniwala . Ang isang Da’iyah ay dapat 
magkaroon ng tamang paniniwala na nakabatay sa pagiging 
makatotohanan sa Allah na malaya sa anumang pagkukunwari, 
pandaraya at pagtangkilik lamang. Ang pagiging ma¬ 
katotohanan ay kabaligtaran ng pagkukunwari. Dapat nating 
panindigan ang katotohanan dahil ang Islam ay isang 
pananampalataya ng Katotohanan. Matutunghayan sa Banal na 
Qur’aan: 

At yaong naniniwala sa Allah at sa Kanyang Sugo& sila’y 
Sadiqqin (makatotohanan) at mga martir sa paningin ng 
kanilang Robb (Panginoon). Makakamtan nila ang kanilang 
gantimpala at ang kanilang liwanag... (Kabanata Al-Hadid, 57 :19) 

b. Makatotohanan sa Pananalita . Walang sinumang lalapit sa 
kasinungalingan malibang siya ay may masamang pakay, at 
isang may mahinang katauhan at kaluluwa. Sa kabilang banda, 
ang isang mabuting tao ay tumutuligsa sa kasinungalingan at ito 
ay kanyang kinasusuklaman. Ang Propeta^ ay nagsabi: 

Ang isang bagay na pinangangambahan ko sa mga taong ito ay 
ang bawa ’t mapagkunwari na mahusay magsalita at gumagawa 
ng di-makatarungan. (Baihaqi) 

Hindi tayo dapat magsalita ng anuman tungkol sa Propeta® at 
tungkol sa kabuuan ng Islam nang walang batayan sa Banal na 
Qur’aan at sa mga Sunnah o sa mga mapapanaligang pasiya ng 
mga paham sa Islam. Isinalaysay ni Ali bin Abi Talib 
(kalugdan nawa siya ng Allah) na ang Propeta^ ay nagsabi: 

Huwag magsinungaling laban sa akin, sapagka’t sinumang 
magsabi ng kasinungalingan tungkol sa akin (nang sinasadya), 

magkagayo ’y magkakaroon siya ng upuan sa Impiyerno. 
(Bukhari, 1/106 atlbnMajah, 1/31) 

c. Makatotohanan sa Gawa. Ang mga gawa ng isang Da’iyah ay 
nararapat na dalisay para sa Allah lamang, nang walang halong 
pakitang-tao o paghahangad na magkaroon ng magandang 
pangalan. Siya ay dapat na maging huwaran sa pag-uugali. 
Ang kanyang pananalita ay dapat naaayon sa kanyang mga 
kilos at gawa. Umiiwas siya sa pagiging makasarili at 
pakikipagtalo. Laging mahinahon sa pananalita sa lahat ng 
pagkakataon at kalagayan. 

At sa sangkatauhan ay may makatatagpuan na sa kanyang 
pananalita ay tunay na masisiyahan ka, sa makamundong 
pamumuhay na ito, at kanyang tinatawag ang Allah bilang 
kanyang saksi sa nilalaman ng kanyang puso, gayunpama’y 
siya ang pinakapalaaway sa mga katunggali. (Kabanata Al-Baqarah, 
2:204) 

Ating maaasahan ang gantimpala mula sa Allah kung ating 
panatilihin ang pagiging makatotohanan sa salita at sa gawa. 

Upang gantimpalaan ng Allah ang mga matatapat sa kanilang 
pagiging makatotohanan, at parusahan ang mga mapag- 
kunwari... (Kabanata Ahzab, 33:24) 

Narito ang isa sa mga pangaral ng Propeta® tungkol sa 
pagiging makatotohanan: 

Ipangangako ko sa inyo ang Paraiso kung inyong maipangako 
sa akin ang anim na bagay. Magsabi ng totoo kapag 
nagsasalita; tumupad sa mga naipangako; tupdin ang mga 
tiwalang ibinigay sa inyo; iwasan ang pakikiapid; ibaba ang 
paningin; at pigilin ang kamay sa paggawa ng di- 
makatarungan. (Ahmad at Baihaqi) 

Magkagayon, ang tagumpay ng Da’wah ay ang pagiging ma- 
katotohanan sa pagsagawa nito, ang pagbibigay ng kahalagahan 
tungkol dito, at ang pagiging makatotohanan sa pananalita at sa 
gawa - na siyang dapat maging angking pamamaraan at taglay na 
katangian. 

2. Masunurin 

Ang isang matapat na Muslim ay sadyang masunurin sa Allah. 
Hindi siya kailanman lumalabag sa hangganan, at sinusunod niya 
ang mga kautusan at patnubay ng Allah maging ang mga ito ay 
salungat sa kanyang nais o minimithi. 

Nguni’t hindi! Isumpa man sa iyong Rabb, hindi sila magkakaroon 
ng pananampalataya hangga’t hindi ka nila ginagawang 
tagapagpasiya (0 Muhammad) sa lahat ng kanilang di- 
pagkakaunawaan, at ang mga sarili ’y hindi nagtataglay ng 
anumang pagtutol sa iyong mga pasiya, at kanilang tinatanggap 
ang mga ito nang buongpagsuko. (Kabanata An-Nisa, 4:65) 

Ang pagsunod ng Muslim sa kanyang pamunuan ay 
nangangahulugan din ng pagsunod sa Allah. Dahil dito, ang 
Qur’aan ay nag-uutos sa mga mananampalataya na maging 
masunurin sa kanilang pinuno : 

0 kayong nananampalataya ! Sundin ang Allah, ang sundin ang 
Sugo, atyaong may awtoridad sa inyo. (Kabanata A1 Nisa', 4:59) 

Magkagayunman, ang pagtalima sa pamunuan ay may hangganan. 
Ito ay hindi dapat humantong sa anumang pagsuway sa ating 
Dakilang Lumikha. 

Isinalaysay ni Abdullah bin Umar na ang Propetaay nagsabi: 
Pinag-uutusan ang Muslim na makinig at sumunod sa anumang 
naaayon o sumasalungat sa kanyang nais, maliban lamang kung 

inuutusang siyang gumawa ng kasalanan - magkagayon walang 
dapat gawing pakikinig o pagsunod. (Bukhari 7144 at Muslim 1839) 

Upang supilin ang rasismo (kawalang katarungan sa pagbibigay- 
tangi sa anumang lahi o angkan), Si Propeta Muhammad^ ay 
binigyang-diin na sumunod sa kanilang pinuno kahit anupaman ang 
kanyang lahi, kulay at katayuan sa buhay. Siya® 1 ay nagsabi: 

Nararapat na makinig at sumunod sa inyong pinuno maging siya 
man ay isang taga-Ethiopia na ang ulo ay kagaya ng isang pasas. 
(Imam Bukhari) 

3. Matiisin (Saber) 

Ang lahat ng gawaing pagsamba, maging sa Da’wah, ay nanga- 
ngailangan din ng pagtitiis. Ang Allah, ang Kataas-taasan ay 
nagsabi: 

O kayong nananampalataya! Maging matatag at magkaroon ng 
higit na pagtitiis. (Kabanata Al’Imran, 3:200) 

Ang pagkamatiisin ay kakambal ng Yaqeen (katiyakan). 

At Aming hinirang mula sa kanila, mga pinuno na nagbibigay 
patnubay sa Halim ng Aming pag-uutos, kung sila ’y nagtitiis at 
naniniwala nang may katiyakan sa Aming mga Ayaat (Tanda) 
(Kabanata As-Sajdah, 32 :24) 

Yaong nagkukulang sa katatagan at pagtitiis ay maaaring 
tatalikuran niya ang kanyang pananampalataya sa pagdating ng 
pagsubok sa kanya, o di kaya ‘y iiwanan ang kanyang tamang 
pamamaraan at kaalaman kapag siya ay nasa gitna ng isang hamon 
o nakalulumong kalagayan. 

Kaya maging matiisin. Katiyakang totoo ang pangako ng Allah. 
At huwag hayaang masiraan ka ng loob (sa iyong pagpapalaganap 

ng Mensahe ng Allah) dahil lamang sa mga (taong) walang 
katiyakan sa panananampalataya (Kabanata Ar-Rum, 30:60) 

Manatiling matatag sa Da’wah dahil tayo ang tagapagtaguyod ng 
Mensahe ng Propeta^ sa pagpapalaganap katotohanan. Huwag 
panghinaan ng loob sa mga balakid na tiyak na darating sa larangan 
ng Da’wah. Huwag tatalikuran ang Da’wah sa kaunting pagsubok 
lamang. Sino pa ba ang magpapahayag ng katotohanan kundi 
tayong mga Muslim na may tangan ng tamang pananampalataya. 
Hahayaan ba nating mamuhay ang ating kapuwa sa dilim ng 
kasinungalingan? 

At maging matiisin sa anumang sinasabi nila, at lumayo sa kanila 
sa mahusay na paraan. At iwanan mo sa Akin ang pakikitungo sa 
mga nagsisipagtakwil, silang may angking yaman sa buhay. At 
bigyan sila ng palugit nang pansamantala. (Kabanata Al-Muzzammil, 
73:10-11) 

Laging asahan na ang pamamalagi dito sa lupa ay lagi nang may 
balakid at suliranin. Gayundin naman sa Da’wah. Kung itatanim 
sa puso’t kaisipan ng isang Muslim na siya’y magkakaroon ng 
balakid sa kanyang Da’wah, ang pagdating ng pagsubok ay hindi 
na magiging suliranin sa kanya manapa’y isang kasiyahan upang 
masubok niya ang kanyang pagiging matiisin. 

Huwag tayong magmadali sa magiging bunga ng ating Da’wah. 
Ang pagmamadali ay hindi naaayon sa pagiging matiisin. Wala sa 
ating kamay ang magiging bunga ng Da’wah. Ito ay naaayon 
lamang sa anumang itinakda na ng Allah. 

Subali’t kung sila’y magsipagtalikod, hindi ka Namin isinugo 
bilang isang Hafiz (makapangyayari) sa kanila. Ang iyong tanging 
tungkulin ay maghatid (ngMensahe)... (Kabanata Ash-Shura, 42:48) 

Kaya huwag masiraan ng loob at huwag maghinagpis at manlumo 
kung tila walang magandang bunga ang ginagawang Da’wah. 

Tayo at maging ang mga Propeta ay inutusan lamang gawin ang 
makakaya tungo sa landas ng Allah. 

At ang aming tungkulin ay maghatid lamang (ng Mensahe) nang 
maliwanag. (Kabanata Ya Sin, 36:17) 

Ang tanging magagawa natin ay magsikap sa ating tungkuling 
ipalaganap ang Islam, at tayo’y umasang hindi mawawalan ng 
saysay ang pagsisikap na ito. 

Sinumang gumawa ng mabuti at siya’y isang mananampalataya, 
hindi pagkakaitan ang kanyangpagsisikap. (Kabanata Anbiya, 21:94) 

4. Mapagkumbaba 

Ang kababaang-loob ay pagsusuri sa kabuluhan ng sarili, pag-iwas 
sa pagmamalaki, pagtalikod sa pagwawalang-bahala sa 
katotohanan, at ang paglayo sa pangmamaliit sa kapuwa. Ang 
Propeta^ ay nagsabi, 

Al-Kibr (pagmamalaki o kapalaluan) ay ang pagtalikod sa 
katotohanan at ang pangmamaliit sa tao. (Muslim at Nisae) 

Isa sa mga naunang Ameer (pinuno) ng mga Muslim na si 
Abdullah bin al-Mubarrak ay minsa’y pumunta sa Khuraassan (sa 
Persia) at dinalaw niya ang isang Muslim na bantog sa kanyang 
pagiging madasalin. Nang siya’y pumasok sa kinaroroonan ng 
taong yaon, hindi man lang niya binigyang-pansin ang Ameer. 
Pagkaalis ni Ameer Abdullah bin Al-Mubarak, ang ilan sa mga 
nakasaksing naroroon ay nagsabi sa kanya, hindi mo ba nakikilala 
yaong pumasok dito? Hindi, ang tugon niya. Kaya kanilang 
sinabi, siya ang Ameer ng mga Muslim! Kapagdaka’y hinabol niya 
at nagsabi, O Ameer! Ipagpaumanhin mo at payuhan mo ako! 
Sumagot si Ameer Abdullah Al-Mubarak, Sinumang iyong 
makatagpo, during mong higit siyang mahusay kaysa sa iyo. 

Kung ang payong ito ang panghahawakan ng tao, lagi siyang may 
pakundangan at paggalang sa kanyang kapuwa. Mawawala ang 
pang-aapi at pagyurak sa kapuwa tao at ang mundo’y magiging 
malaya sa rasismo. Sinabi ng Propeta^: Walang ibubunga ang 
kababaang-loob kundi kabutihan. (Bukhari at Muslim) 

Ang kababaang-loob ay pagpapakumbaba sa mga kasamahan at 
kapuwa Da’iyah. Huwag isiping nakahihigit ka kaninuman. 
Huwag hayaang pumasok sa puso ang inggit. 

Ang kababaang-loob ay pagpapakumbaba sa sinumang nakabababa 
sa iyo. Kapag nakatagpo ng nakababata sa iyo, o mababa ang 
katayuan kaysa sa iyo, huwag siyang matahin sa dahilang maaaring 
higit siyang may malinis na puso, kakaunti ang kasalanan, o dili 
kaya’y higit siyang malapit sa Allah kaysa sa iyo. Si Propeta 
Muhammad®* aynagsabi: 

Ang kababaang-loob at pananampalataya ay lagi nang 
magkasama. Kapag inalis ang isa, mawawala rin ang isa. (Baihaqi) 

Kahit makatagpo ka ng isang makasalanan, huwag kumilos nang 
may pagka-arogante sa kanya, bagkus magpasalamat sa Allah at 
inilayo ka Niya sa kinalalagyang pagsubok ng taong yaon. Laging 
tandaan na maaaring may halong Riyaa (pagkukunwari) ang mga 
mabubuting gawa kaya ito’y mawawalan ng saysay. Ang taong 
iyong nakatagpo ay maaari rin namang nalulungkot, nagsisisi at 
natatakot sa kanyang mga nagawang kasalanan, na maaaring 
maging dahilan ng pagpapatawad ng Allah sa kanyang mga 
kasalanan. 

Isinalaysay ni Jundub (nawa’y kalugdan siya ng Allah) na si 
Propeta Muhammad® ay nagsabi na may isang taong nagsalita, 
Isinusumpa ko sa Allah, hindi patatawarin ng Allah ang taong 
yaon! Dahil dito’y nagsabi ang Allah, Sino ang nagsabing hindi 
Ko patatawarin ang taong yaon? Katiyakan, Aking pinatawad ang 

taong yaon, at pinawalang-bisa ang mabubuting gawa ng nagsabi 
nitO. (Muslim) 

Ang kababaang-loob ay pagturing sa mga nagawang mabubuti, 
gaano pa ito karami, ay hindi pa sapat sa iyong paningin. Kung 
gumagawa ng kabutihan at nagsisikap na mapalapit sa Allah, 
maaari pa ring hindi tanggapin ang mga ito. 

Tinatanggap lamang ng Allah (ang mabubuting gawa) mula sa 
mga (taong) may Taqwa. (Kabanata Al-Maida, 5:27) 

Ang kababaang-loob ay ang pagsupil kay Satanas kapag ikaw ay 
kanyang binubulimgang itakwil ang payo ng nagpapayo sa iyo. 
Kapag may nagpapayo sa iyo, tanggapin ito nang buong puso, 
pasalamatan siya, at ipagdasal siya. Supilin ang labis na 
pagpapahalaga sa sarili at pagmamataas kapag nakarinig ng 
pagpapayo hinggil sa iyong kamalian. Huwag isiping ibinababa 
niya ang iyong katayuan sa pagbibigay ng payo sa iyo. Tanggapin 
ang katotohanan tungo sa higit sa kahusayan. Laging tandaan ang 
sinabi ng Propeta^: Al-Kibr ay ang pagtalikod sa katotohanan at 
ang pangmamaliit sa tao. (Muslim at Nisae) 

Ang isa sa mga Ameer ng mga mananampalataya na si Omar 
(nawa’y kalugdan siya ng Allah) ay nagsabi, Nawa y magkaroon 
ng habag ang Allah sa isang taong nagsasabi sa amin ng aming 
mga pagkakamali (atpagkukulang). 

5. Makatarungan 

Ang pagiging makatarungan ay isang katangian ng isang Muslim sa 
lahat ng bagay nang walang pagliban. Ito ang pagbibigay sa bawa’t 
isa ng kanyang kaukulang karapatan. Ang konsepto ng katarungan 
at ang mga halimbawa nito ay sadyang napakalawak upang 
talakayin sa isang maikling pangungusap. Ang mga sumusunod ay 
ilan lamang sa mga mahahalagang uri: 

1. Katarungan sa Kaawav at Kaibigan . Kadalasan, kapag 
nababanggit sa isang tao ang kanyang mga kaibigan, 
mahuhusay na salita ang mamumutawi sa kanyang labi kahit 
alam niya minsan na hindi ito marapat sa kanila. Samantala, 
kapag nababanggit sa kanya ang kanyang mga kaaway, panay 
pamumuna ang mamumutawi sa labi niya kahit alam niyang 
kalabisan o kasinungalingan ang sinasabi niya. 

Pinupuna ba ng isang Da’iyah ang kamalian o kapintasan ng 
kanyang mga kasama na sumusunod sa kanyang sistema’t 
pamamaraan? Maibibigay ba niya ang kanyang matapat na 
pagpapahalaga sa mga mabubuting gawa ng isang taong 
mayroon siyang di-pagkakaunawaan? Kung kanyang maga- 
gawa ito, magkagayo’y naisagawa niya ang katarungan sa 
kalagayang ito. 

...at huwag hayaan ang inyong pagkapoot na makagawa kayo 
ng di-makatarungan. Maging makatarungan, ito ay malapit sa 
pagiging makadiyos. (Kabanata Al-Maida, 5:8) 

2. Katarungan sa Paebibigav-puna sa mga Aklat . Sa pagsusuri ng 

mga Aklat pang-Islam, hindi makatarungan na banggitin 
lamang ang mga kahinaan nito, (halimbawa, paggamit ng may 
akda ng mga mahihinang Hadeeth) at isinasa-isantabi ang mga 
magagandang kapupulutan mula rito at ang mahuhusay na 
pananaliksik ng may akda. Kadalasan, kapag ang mambabasa 
ay nakakita ng isang kamalian sa aklat, iniiwasan niyang lahat 
ito at binabalaan ang ibang huwag basahin ito. Ang pagbanggit 
sa kalahati ng katotohanan at di-pagsaalang-alang sa kalahati ay 
isang kawalang-katarungan. 

3. Katarungan sa Paghuhusga sa iba’t ibang Pangkat ng Da’wah . 
Bagaman ang layunin ng bawa’t pangkat ng Da’wah ay bigyang 
buhay muli ang pamumuhay Islamiko, o ipagpatuloy ang 
Da’wah sa mga di-Muslim, o buhaying muli ang Sunnah, o 
anupamang marangal na layunin, hindi maitatatwa na ang 

bawa’t isa’y may kanya-kanyang paraan ng pagpapatupad. 
Marami ang nagbibigay opinyon at pinag-aaralan ang mga 
pangkat na ito sa bawa’t angulo, subali’t kadalasa’y hindi sila 
nagiging makatarungan sa pagbibigay-puna sa mga ito. 
Nagbibigay sila ng matamang paghanga sa pamamaraan ng isa 
at binibigyan ng labis na pagpuri. Sa kabilang dako naman, 
ibinibigay sa isa ang lahat ng uri ng kamalian kung nakakitaan 
niya ito ng isang bagay na hindi umaayon sa kanyang 
pamantayan. Isang makatarungan na ang pagbibigay-puna sa 
mga pangkat ng Da’wah ay ang paggamit ng detalyeng 
pangungusap, katiyakan, kawastuhan, at banggitin kapuwa ang 
kanilang mabubuti at masasamang aspeto ng pamamaraan. 

4. Katarungan sa Pangkalahatang Kabatiran sa Islam. Ang 
pagtupad sa isang bahagi ng Deen (pananampalataya) at ang 
paglisan sa ibang bahagi ay isa sa mga katangian ng mga 
napahamak na bansa o lahi, at isa sa mga malulubhang dahilan 
ng pagkawatak-watak at di-pagkakaunawaan ng mga Da’iyah. 
Ang Allah ay nagsabi: 

...subali’t kanilang iniwan ang malaking bahagi ng Mensahe 
na ipinadala sa kanila. Kay a itinanim Namin sa kanila ang 
poot at galit sa isa’t isa hanggang sa Araw ng Pagbabangong- 
milli.. (Kabanata Al-Ma’idah, 5:14) 

Sinumang nagnanais mag-Da’wah sa kabila ng kawalan ng 
tamang pang-unawa sa mga pangunahing saligan, at kawalan ng 
hangaring matamo ang ibayong kaalaman tungkol dito, 
maaaring igabay niya ang tao sa mga Bid'aah (mga pagbabago 
na salungat sa aral ng Islam) sa halip na ituwid at igabay sila sa 
tamang landas. 

5. Katarungan sa mga Pangyayari . Nararapat na batid ng isang 
Da’iyah ang mga nangyayari sa kanyang paligid, at dapat alam 
niya ang kasalukuyang kaganapan maging pang-indibidwal, 
panlipunan o pampolitika. Nagsisikap siyang malaman ang ugat 

ng paglihis at naghahanap ng paraan upang ituwid ang paglihis 
pagkaraan malantad ito sa kanya. Ang katarungan ay ang 
pagkakaroon ng tamang kabatiran sa mga tunay na nangyayari, 
pagbibigay dito ng lakas ng Islam, at pagtutuwid sa anumang 
paglihis ayon sa kakayahan. 

6. Katarungan sa Pakikitungo sa Iba’t ibang Opinvon o Kuro-kuro . 
Ang pagkakaiba ng opinyon ay isa sa mga likas na katangian ng 
tao. Ang Allah ay nagsabi: 

At kung ninais ng iyong Rabb (Panginoon), katiyakang ginawa 
Niyang iisang Ummah (pamayanan) ang sangkatauhan, 
subali’t Hindi sila titigil sa pagtatalo (pagkakasalungatan). 
Maliban sa kanyang ginawaran ng iyong Rabb ng Kanyang 
Habag. . .(Kabanata Hud, 11:118-119) 

Walang alinlangan, nagkakasalungat o nagkaiba-iba ang tao 
dahil sa pagkakaiba ng layunin at dahilan; pagkakaiba ng pag- 
iisip at pananaw; at pagkakaiba ng kabatiran sa kaalaman. 

Ang pakikitungo sa ganitong kalagayan ay nangangailangan ng 
matatag na paninindigan sa Shari'ah. Ang katarungan ay ang 
pagtanggap sa pagkakaiba kung ito ay pinahihintulutan sa Batas 
Islamiko. 

6. Mahabagin (Madamayin) 

Kailangan natin ngayon ang isang Da’iyah na nagtataglay ng isang 
pusong nag-aalab ng pagmamalasakit sa kabuuang Muslim. Ang 
matapat at madamaying Da’iyah ay nagmamalasakit sa katayuan 
ng pamayanang Muslim maging anuman ang kanilang lahi at saan 
mang lugar sila naroroon. 

Si Propeta Muhammad® ay nagsabi: Ang katulad ng mga 
nananampalataya sa kanilang kabaitan at habag sa bawa 't isa ay 
ang katawan; kapag ang isang bahagi ay may karamdaman, ang 

buong katawan ay tumutugon sa lagnat at di-pagkatulog. (Muslim, 
4:1999) 

Ang isang tunay na Muslim ay nadarama ang hapdi ng isang 
kapuwa Muslim na dumaranas ng kapighatian. Nakararamdam 
siya ng sakit kapag nakaririnig na nasa kapahamakan ang kanyang 
mga kapatid sa pananampalataya. Nalulungkot siya kapag 
lumalaganap ang kasalanan at pagsuway sa mga Muslim. Isang 
kalungkutan na hindi nagtataboy sa kanya upang talikuran na 
lamang ito bagkus nagsisikap siyang lutasin ito o di kaya’y 
mabawasan man lang ang kirot ayon sa kanyang makakaya. Ang 
pakikiramay na ito ay dapat magtulak sa kanya upang maging 
masigasig sa pagbabago ng kanyang sarili, asawa at mga anak. 
Anyayahan sila tungo sa kabutihan at pagbawalan sila sa paggawa 
ng anumang makapagbibigay-galit sa Allah. 

Ang Prop eta® ay nagsabi: Ang (katayuan ng) isang mananam- 
palataya sa kapuwa mananampalataya ay katulad ng isang gusali 
na ang bawa’t bahagi ay umaalalay sa isa’t isa. At kanyang 
pinagdaop ang kanyang mga kamay na magkasala-salabat ang 
mga daliri. (Fath Al-Bari, 5:119) 

Maraming mga Da’iyah ang mahuhusay magsalita tungkol sa Islam 
subali’t kaunti sa kanila ang may damdaming pagkahabag sa 
kanyang kapuwa Muslim. Kapag ang pagiging madamayin ay nasa 
puso ng isang Da’iyah, magbibigay ito ng kapaki-pakinabang na 
Da’wah, pagpapayo, at pakikiramay sa kapighatian ng mga 
Muslim. 

Si Propeta Muhammad® ay nagsabi: Ang isang Muslim ay kapatid 
sa kapuwa Muslim - hindi niya ito ginagawan ng masama o 
hinahayaang magdusa. Kung sinuman ang tumulong sa 
pangangailangan ng kanyang kapatid, tutulungan siya ng Allah sa 
kanyang pangangailangan. Kung sinuman ang mag-alis sa ligalig 
ng kanyang kapatid, aalisin ng Allah ang ligalig sa kanya sa Araw 
ng Pagbabangong-muli. Kung sinuman ang magtago sa lihim ng 


42 



kanyang kapatid, itatago ng Allah ang kanyang mga lihim sa Araw 
ng Pagbabangong-muli. (Bukhari at Muslim) 

Kapag nawala sa isang Muslim ang pagiging pagkamadamayin, 
siya’y nabubuhay na lamang para sa kanyang sarili, sa asawa at sa 
mga anak - nabubuhay na lamang upang masiyahan sa kanyang 
tinatamasa, at nalilimutan ang mga ligalig ng kapuwa Muslm. Sa 
ganitong kalagayan, tinalikdan na niya ang tunay na kahulugan ng 
Walaa ’ (pagmamahal sa kapuwa Muslim). 

7. Malinis sa Katawan at sa Pananamit 

Nais ng Islam na ang Muslim ay mamukod-tangi sa gitna ng mga 
tao, kaagad na makikilala siya sa kanyang anyo, pananamit, 
kagalang-galang na pagkilos, at mabuting asal - upang maging 
mabuting halimbawa at karapat-dapat sa dakilang Mensahe na 
kanyang inihahatid sa tao. 

Nang maglakbay ang kanyang mga kasamahan, ang Propeta^ ay 
nagbigay tagubilin sa kanila: Kayo ay aalis upang dalawin ang 
inyong mga kapatid, kaya ayusin at kumpunihin ang mga siya’ 
(saddle) sa inyong mga kabayo, tiyaking nakabihis kayong mabuti, 
upang lumitaw at maging bantog kayo sa tao katulad ng palamuti, 
sapagka’t hindi nais ng Allah ang kapangitan. (AbuDawood) 

Ang isang matapat na Muslim ay hindi pinababayaan ang kanyang 
sarili kahit gaano pa siya kaabala sa kanyang mga tungkulin sa 
Islam. Ang panlabas na anyo ng tao ay hindi maaaring ihiwalay sa 
kanyang panloob na kalikasan. Ang isang mabini at kaaya-ayang 
anyo ay nababagay sa isang kagalang-galang at disenteng tao. Ito 
ang dapat maging anyo ng isang Muslim na nagnanais mag-anyaya 
sa iba tungo sa landas ng Allah. 

Ang isang matalinong Muslim ay nalalaman at ginagampanan ang 
pangangailangan ng kanyang katawan, isip at kaluluwa. Ang 
bawa’t isa’y binibigyan niya ng kaukulang pansin. Hindi siya 

nagmamalabis sa isang bahagi kapalit naman ng pagpapabaya sa 
iba. 

Isinalaysay ni Abdullah ibn Amr ibn al-As na ang kanyang 
pagmamalabis sa pagsamba ay umabot sa kaalaman ni Propeta 
Muhammad® 1 . Minsan siya ay kinausap ng Propeta®: 

Totoo ba ang aking narinig na ikaw ay nag-aayuno nang buong 
araw at gising ka sa buong magdamag sa pagdarasal ? Siya ay 
sumagot: Siyang tunay O Sugo ng Allah. Pinayuhan siya ng 
Propeta: Huwag mong gawin iyon. Mag-ayuno at ihinto ang pag- 
aayuno (sa takdang oras). Matulog at tumayo. Sapagka’t ang 
iyong katawan ay may karapatan sa iyo, ang iyong mata ay may 
karapatan sa iyo, ang iyong asawa ay may karapatan sa iyo, at ang 
iyong mga panauhin ay may karapatan sa iyo. (Bukhari at Muslim) 

Iniingatan ng isang Muslim ang kanyang katawan upang 
magkaroon ng magandang kalusugan at lakas. Katamtaman ang 
kanyang pagkain at pag-inom - iniiwasan ang katakawan at 
kanyang iniubos kung alin lamang ang kailangan upang mapanatili 
ang kanyang kagalingan at sigla. Ito ay naaayon sa pahayag ng 
Allah sa Banal na Qur’aan: 

...kumain at uminom: subali’t huwag mag-aksaya sa 
pagmamalabis, sapagka’t hindi minamahal ng Allah ang mga 
mapag-aksaya. (Kabanata Al-A’raf, 7:31) 

Nagbigay-payo si Propeta Muhammad® hinggil sa katamtamang 
pagkain at pag-inom: 

Ang tao ay wala nang nilamnan na sisidlan na higit na malala 
kaysa sa kanyang tiyan. Sapat na sa angkan ni Adan ang ilang 
subo upang makatindig nang tuwid. Subali ’t kung ito ay 
kailangan, nararapat na lamnan lamang ang ikatlong bahagi nito 
ng pagkain, ang ikatlo ng inumin, at iwanang walang laman ang 
ikatlo. (Ahmad, Al-Tirmidhi atbp) 

Bagaman karaniwang tinatamasa ng isang Muslim ang magandang 
kalusugan dahil sa kanyang pag-iwas sa mga ipinagbabawal 
(Haram) na pagkain at inumin, at ang kanyang pag-iwas sa 
pagpupuyat o paggumon sa mga bagay na maaaring makapinsala sa 
kanyang kalusugan, siya ay nagsisikap pa ring mapahusay ang 
lakas ng kanyang pangangatawan. Kung nais niyang matamo ang 
kapakinabangan ng paghehersisyo, palagian niyang isinasagawa ito 
at hindi niya dapat kaligtaan ang pagsagawa nito. Lahat ng ito ay 
ginagawa niya sa isang maayos na pamamaraan, subali’t sa 
katamtamang kalagayan dahil ito ang katangian ng isang Muslim sa 
bawa’t lugar at panahon. 

Ang mga Muslim ay nararapat na may mataas na antas sa 
kalinisang pangkatawan - laging naliligo at nagpapabango. Ang 
isang tunay na Muslim ay pinananatiling malinis ang kanyang 
pananamit (panloob at panlabas) - lagi nang sinisiyasat na ito ay 
malaya sa anumang di-kanais-nais na amoy. Lagi rin niyang 
iniingatan ang kanyang bibig, sapagka’t walang dapat makaamoy 
ng di-kalugud-lugod na amoy mula sa kanyang hininga. Lagi 
siyang naglilinis ng ngipin sa pamamagitan ng sepilyo at pasta o 
siwak o anumang likidong pangmumog. Kung may suliranin 
hinggil dito, dapat siyang sumangguni sa dentista o dalubhasa sa 
ngipin upang mapanatiling malinis at mabango ang hininga. 

Ang kalinisan ng bibig ay sadyang binigyang-diin ng Propeta^ 
nang kanyang sabihin: Kung hindi lamang sa maaaring maging 
labis na pabigat sa aking Ummah (pamayanang Muslim), ipinag- 
utos ko na sana sa kanila ang paggamit ng siwak bago ang bawa’t 
Salah. (Bukhari at Muslim) 

Ang isang tunay na Muslim ay laging maingat sa kanyang mga 
damit, kaya naman makikita mo siyang may kasiya-siyang anyo, 
subali’t malaya naman sa pagmamalabis. Kanais-nais siyang 
makita at makatagpo - na sadyang tali was sa isang nagbibigay 
yamot sa tao dahil sa kanyang walang-ingat at gusot na gusot na 
anyo. Lagi niyang sinisiyasat ang sarili bago siya lumabas upang 

makipagkita sa tao. Sinisikap niyang kalugud-lugod ang anyo 
katulad ng ginagawa ng Propeta® sa kanyang pagharap sa kanyang 
mga kasamahan at kanyang pamilya. Sa isang talata sa Banal na 
Qur’aan ating mauunawaan ang ganito: 

Sabihin: Sino ang nagbawal sa gayak ng pananamit na ibinigay ng 
Allah, na Kanyang ginawa para sa Kanyang mga alipin... (Kabanata 
Al-A’raf, 7:32) 

Si Al-Qurtubi ay nagsabi: Sinabi ni Makhul mula kay A ’ishah : 
Isang pangkat na kasamahan ng Propeta ang naghihintay sa kanya 
sa may pintuan, kaya siya ay tumayo upang salubungin sila. May 
isang lalagyan ng tubig sa bahay, at siya ’y dumungaw dito upang 
aninagin ang sarili, inayos ang kanyang balbas at ang kanyang 
buhok. Tinanong siya ni A ’ishah, 0 Sugo ng Allah, ginagawa mo 
rin ito ? Siya’y sumagot: Oo,.kapag lumabas ang tao upang 
makipagkita sa kanyang mga kapatid, hayaan siyang ihandang 
mabuti ang sarili, sapagka’t ang Allah ay kaibig-ibig at minamahal 
ang magandang anyo. 

Ang lahat ng ito ay ginagawa ng isang Muslim ayon sa katuruan ng 
Islam na maging katamtaman, umiiwas sa kapuwa pagmamalabis at 
pagpapabaya: 


At sila, na kung gumugugol ay hindi mapagmalabis o hindi rin 
naman mahigpit bagkus nasa katamtamang pamamaraan sa pagitan 
niyaon (ng kalabisan at kakulangan). (Kabanata Al-Furqan, 25:67) 

Ang mga tagasunod ng Islam, lalo na ang mga tagapagpalaganap 
ng Mensahe nito ay nararapat na maging bantog sa mga pagtitipon 
sa isang kaaya-ayang anyo. Ang pagpapabaya sa sarili sa ngalan ng 
kababaang-loob, at pagkakait o pagtitimpi sa sarili sa mga materyal 
na bagay ay hindi bahagi ng Islam. Si Propeta Muhammad*® na 
siyang huwaran sa kababaang-loob ay lagi nang nakabihis nang 
maayos at laging humaharap sa kanyang pamilya at sa kanyang 
mga kasamahan sa kasiya-siyang anyo. Ang mahusay na pananamit 

at ang maayos na anyo ay itinuturing niyang pagpapakita sa mga 
biyayang ibinibigay ng Allah. 

Nais makita ng Allah ang mga tanda ng Kanyang mga biyaya sa 
Kanyang alipin. (Al-Tirmidhi at Al-Hakim) 

Si Ibn Al-Mubarak, Al-Tabarani, Al-Hakim, Al-Bayhaqi at iba pa 
ay nagsalaysay na si Omar ay nagsabi: Nakita ko ang Sugo ng 
Allah na humingi ng isang bagong kasuotan. Kanyang isinuot ito 
at nang ito ay umabot sa kanyang tuhod siya ’y nagsabi: Purihin 
ang Allah, na Siyang nagbigay ng damit sa akin bilangpantakip sa 
aking sarili at mag-anyong kasiya-siya sa buhay na ito. 

Ang isang dahilan kung bakit ang isang Muslim ay umiiwas sa 
pagbibihis nang mabuti at pag-sasaayos ng hitsura sa mata ng tao 
ay ang paghahangad na maging malaya siya sa anumang 
pagmamalaki at pagmamataas. Dapat nating tandaan na ang 
kaisipang ito ay malayo sa itinuturo ng Islam hinggil sa 
pagmamalaki. Si Propeta Muhammad^ ay nagsabi: 

Sinumang may pagmamalaki sa kanyang puso kahit kasingkaki 
lamang ito ng isang butil ng alikabok, siya ay hindi makapapasok 
sa Paraiso. Isang tao ang nagtanong, Papaano na kung nais 
niyang isuot ang kanyang damit at sapatos upang maging mabuti 
ang anyo? Ang Propeta & ay nagsabi, ang Allah ay kaibig-ibig at 
minamahal ang magandang anyo. Ang pagmamalaki ay pagtakwil 
sa katotohanan at pagtingin nang mababa sa ibang tao. (Muslim) 

Sa pagmamasid ng isang Arabo na masipag ding tumutulong sa 
paghahatid ng Mensahe ng Islam sa mga banyagang 
manggagawang nakatalaga sa Riyadh, sinabi niya sa akin na 
kanyang napuna na kapag yumakap na sa Islam ang ibang Pilipino, 
tila nagpapabaya na siya sa kanyang pamimihis at sa kanyang 
kabuuang anyo - na dati rati’y may magarang pananamit, maayos 
na anyo at matikas ang tindig. Ngayong Muslim na sila’y lukot 
ang damit, gusot ang buhok at animo’y basang-sisiw ang anyo. Ito 

marahil ay sanhi ng kanilang mating pananaw na ang pagbibihis 
nang mabuti at pangangalaga at pag-aayos sa kabuuang pisikal na 
anyo ay taliwas sa pagiging mapagkumbaba. 

Dapat nating tandaan na hangga’t ang pagpapanatili ng kaayusan sa 
sarili ay malaya sa anumang pagmamalabis, magkagayon ito ay 
bahagi ng kagandahang pinahihintulot ng Allah sa Kanyang mga 
alipin at iniuutos pa man din ito sa kanila. 

O angkan ni Adan! Isuot ang inyong magagandang damit sa lahat 
ng pook dasalan: kumain at uminom, subali’t huwag mag-aksaya 
sa pagmamalabis, sapagka’t Hindi minamahal ng Allah ang mga 
mapag-aksaya. (Kabanata Al-A’raf, 7:31) 

8. Pagkakaroon ng Mithiin (Ambisyon) 

Ang tunay na Muslim ay hindi lamang nabubuhay para sa mismong 
sarili at sa buhay ng pamilya, bagkus nabubuhay siya para sa 
Ummah (pamayanang Muslim) katulad ng isinakatuparan ni 
Propeta Muhammad^ . Kaya naman, ang ambisyon o mithiin ng 
isang Muslim ay maging kapaki-pakinabang sa buong Ummah - 
ang makipaglingkod sa pamayanang Muslim sa abot ng kanyang 
makakaya. 

Nang tanungin ni Abdullah bin Shaqeeq si Aisha (nawa’y kalugdan 
sila ng Allah) kung ang Propeta^ ay lagi nang nagsagawa ng Salah 
nang nakaupo, siya ay sumagot, Oo, matapos siyang igupo ng tao. 
(Imaam Ahmad, Muslim at Abu Dawood) 

Ang Propeta ^ ay lagi nang pinakikitunguhan ang tao, 
sinasalubong sila, at siya’y maalab na namamaalam sa kanila. 
Kanyang inaatasan sila, pinagpapayuhan sila, nakikisalamuha sa 
kanila, at tinitiis ang kanilang mga pagkakamali - hanggang sa 
nagupo siya tungo sa panghihina ng kanyang katawan, at nagdasal 
na lamang siyang nakaupo at pumuti ang kanyang buhok. 

Ang pangarap ng isang Muslim, lalo na sa larangan ng Da’wah ay 
hindi nahihinto sa sarili at sa pamilya. Nararapat na siya’y 
gumawa ng mga hakbangin, ayon sa kanyang kakayahan, sa 
ikabubuti hindi lamang ng kanyang sarili at kanyang asawa’t anak, 
bagkus pati na rin sa kanyang mga magulang, kapatid, kamag-anak, 
kapitbahay, lipunan at sa kabuuang Ummah. Siya’y nararapat na 
gumawa ng mga paraan at mag-isip ng mga panukala sa ikauunlad 
ng sumusunod ng henerasyong Muslim - pagpapagawa ng mga 
paaralan, paglilimbag ng mga aklat, pagtatayo ng mga Halal na 
kalakalan, pagtatayo ng mga pagamutan, pagpapaaral ng mga 
matatalinong kabataan, at iba pang mga panukala upang umunlad 
ang Ummah. 

Ang dapat maging ambisyon ng isang Muslim ay ang maabot ang 
pinakamataas na antas ng isang Muslim - ang pagiging Muhsin. 
Sinisikap niyang maabot ang higit na mataas na antas. Ginagawa 
niyang huwaran ang mga mabubuting Muslim. Nararapat sa isang 
Muslim ang magkaroon ng isang ma'sigasig na kaluluwa na walang 
kinikilalang hangganan sa pagpapakabuti at pagsasanay, at hindi 
siya tumitigil sa paggawa ng mabuti hanggang sa marating niya 
ang Jannah, Inshallah! 

Kabanata - 7 

Mga Uri ng Da’wah Ayon sa Bilang ng Nakikinig 
1. Pang-isahang Da’wah 

Isinasagawa ito nang may isa, dalawa o tatlong tagapakinig. 
Kadalasan, isinasagawa ito nang walang anumang paghahanda sa 
dahilang ito ay nangyayari nang di-inaasahan o kaya’y ang 
kalagayan o pagkakataon ay tama at kasiya-siya upang mag- 
Da’wah. 

Mga Katangian ng Pang-isahang Da’wah 

1. Ito ay lagi nang nangyayari, at ang bawa’t isa’y makatatagpo ng 
pagkakataon upang isagawa ito sa loob ng maghapon. 

May mga pagkakataon na dapat basahin ang ilang bahagi ng 
panayam. Halimbawa, ang pagbabasa ng mga Hadeeth, mga talata 
sa Banal na Qur’aan, mga itinakdang alituntunin o batas at 
anupamang mga bahagi na kailangang ihayag nang titik sa titik. 

7. Pagbibigay-Lakas sa Sarili. 

Matapos na ipakilala ka, huwag kaagad tumayo bagkus manatiling 
nakaupo ng ilang saglit. Tingnan ang mga tagapakinig at tumingin 
sa mata na ilang mga naroroon. Ipaalaala sa sarili na kailangang 
marinig nila ang iyong sasabihin, na ang iyong sasabihin ay 
sadyang mahalaga, at may kaalaman ka sa paksang tatalakayin. At 
higit sa lahat, laging hingin sa Allah na nawa’y tulungan ka Niya sa 
iyong sasabihin, katulad ng panalangin ni Propeta Moises sa Allah: 

0 aking Rabb (Panginoon)! Buksan Mo sa. akin ang aking dibdib, 
at gawing magaan sa akin ang aking tungkulin. At luwagan ang 
buhol sa aking dila upang maunawaan nila ang aking sasabihin. 
(Kabanata Ta’Ha, 20:25-28) 

Inshallah, sa pamamagitan nito, ang talumpati ay maisasagawa 
nang may lakas, sigla at tiwala sa sarili. 

8. Maging Matapat. 

Maniwala sa iyong sasabihin. Makukuha ang damdamin ng iyong 
tagapakinig sa pagiging matapat. Nagbubunga rin ito ng paniniwala 
at tiwala ng tagapakinig. Sinumang magsalita mula sa kanyang 
puso ay kanyang maaabot ang damdamin ng mga tagapakinig. 

9. Isaalang-alang ang Kalagayan ng Tagapakinig. 

Ang mga mahuhusay na mananalumpati ay lagi nang may 
kamalayan sa kanilang kapaligiran. Lubhang mainit ba ang 
kinalalagyan? Giniginaw ba ang mga tagapakinig? Malalim na ba 
ang gabi at nais na bang umuwi ang mga tagapakinig? Kung ang 

mga tagapakinig ay nasa di-magandang kalagayan, gumawa ng 
paraan upang lalong mapaikli ang sasabihin kahit sa iyong palagay 
ay sadyang mahalaga ang tatalakayin. 

Minsan, naanyayahan ang inyong kapatid na magbigay ng panayam 
sa mga kapatid na Muslim. Sa dami ng ibang tagapagsalitang nauna 
na sa akin, sadyang gutom na ang mga tagapakinig dahil sa inabot 
na kami ng alas diyes ng gabi. Karagdagan nito’y naroroon na ang 
pagkain at naghihintay na lamang ng hudyat upang ihain na ito. 
Kaya nang tawagin nila ako upang magsalita, ako ay nagbigay ng 
panimulang panalangin (Du’a), nagbigay pagbati sa kanila, at 
nagsabi: “Ang isa sa mga mahirap kausapin ay yaong taong 
naririnig ang pagkulo ng kanilang sikmura dahil sa gutom. Kaya 
mga kapatid, ihain na natin ang pagkain at tayo y magsalu-salo 
na! ” Alhamdullillaah! Allah Akbar! ” ang malakas nilang tugon. 

10. Maglahad ng mga Kasaysayan at Karasanasan. 

Ang mga halimbawa sa buhay ng tao ay nagbibigay-buhay at kulay 
sa mga impormasyon ng iyong paksa. Higit na mauunawaan ng 
mga tagapakinig ang iyong nais iparating sa kanila sa pamamagitan 
ng mga simpleng istorya na likas na nangyayari sa buhay ng tao. 
Ang mga pangyayari sa buhay ng mga Propeta at gayundin ng mga 
naunang mga ulirang Muslim ay mahuhusay ng halimbawa at 
nagsisilbing inspirasyon sa mga tagapakinig. 

Kabanata - 9 

Mga Dapat at Hindi Dapat Gawin sa Da’wah 
Pag-aaral 

1. Lahat ng Muslim ay dapat na may sapat na kaalaman sa mga 
pundamental, saligan o pangunahing katuruan ng kanyang 
pananampalataya upang magkaroon ng kakayahang ipaliwanag 
ito sa iba. 

2. Huwag tumigil sa pag-aaral tungkol sa Islam at sa iba pang 
larangan sa loob o labas man ng paaralan. Palaging magbasa at 
makinig ng mga aralin, panayam, talumpati at mga programang 
makatutulong sa kaalaman tungkol sa pananampalataya, agham, 
kalusugan, usaping pantao at kalikasan. Si Propeta 
Muhammad^ ay nagsabi: 

Ang isang mananampalataya ay hindi tumitigil sa paghahanap 
ng kaalaman hanggang sa siya ay makapasok sa Paraiso. 
(Tirmidhi) 

3. Kapag bumabanggit ng mga pahina sa Qur’aan, kailangang 
tama at buo ito. Isaulo ang mga talata sa mismong wikang 
Arabik o kaya’y ipaliwanag ang ibig sabihin nito sa ating wika. 
Ito ay makatutulong sa pagbibigay katibayan sa pagiging 
makatotohanan at tunay na pinagmulan ng iyong batayan. 
...Sabihin, ipakita ang inyong katibayan kung kayo nga ay 
makatotohanan (Kabanata Al-Baqarah, 2:111). 

4. Huwag ibuhos ang panahon sa lagi nang pagbibigay-Da’wah 
kapalit naman ng pagpapabaya sa pag-aaral o pagbabasa. Kung 
papaano nangangailangan ang sasakyan ng gasolina upang 
maglakbay, gayundin naman ang pangangailangan ng isang 
Da’iyah na magkarga ng kaalaman upang higit na malayo ang 
marating sa larangan ng Da’wah. 

5. Huwag malunod o padadala sa taas ng iyong pinag-aralan 
gaano man kalayo ang naabot o narating. Huwag maging 
dahilan ito upang maliitin ang kausap. Laging suriin ang sarili 
laban sa pagmamalaki, pagmamataas, at labis na pagpapa- 
halaga sa sarili. Ang isang taong nagsasabing alam na niya ang 
lahat ay isang mangmang. 

Isang kapatid na Muslim na Arabo ang dumalaw sa isang 
tanggapang pang-Islam sa Pilipinas. Siya ay nanatili roon ng 
dalawang linggo upang magkaroon siya ng ideya sa larangan ng 

Da’wah sa Pilipinas. Bagaman hindi niya nauunawaan ang 
wikang Tagalog, dumadalo pa rin siya sa mga panayam na 
isinasagawa ng ating mga kapatid. Ayon sa kanya, may 
napansin siyang isang tagapakinig din na umiiling-iling kapag 
ang tagapagsalita ay bumabanggit ng mga katagang Arabik. 
Matapos ang panayam, nilapitan niya ito at tinanong kung siya 
ay marunong magsalita ng Arabik. Doon niya nalaman na siya 
pala ay nakapag-aral ng wikang Arabik sa loob ng ilang taon sa 
isang paaralan sa Pilipinas na wikang Arabik lamang ang 
itinuturo. Sa kanyang pagsasalita ng Arabik, sinabi rin niya sa 
Arabo na nakakahiya ang mali-maling pagbigkas ng 
tagapagsalita sa mga katagang Arabik. Ang tugon daw ng 
panauhing Arabo sa kanya ay ganito: “Higit na makabubuti na 
turuan mo ang iyong mga kapatid sa tamang pagbigkas ng mga 
salitang Arabik, subali’t ipinapayo ko rin sa iyo na ituloy mo 
ang iyong pag-aaral dahil hindi ka pa rin gaanong bihasa sa 
pagbigkas". 

6. Makinig! Huwag sumama sa “usapan ng mga bingi” na ang 
bawa’t panig ay matamang iniisip ang sariling binibigkas at 
hindi nakikinig sa sinasabi ng kausap. Ang pundasyon ng 
pagkakaunawaan ay ang handang pakikinig ng bawa’t panig. 
Kung papaano mag-aral upang maging mahusay na 
tagapagsalita, gayundin dapat mag-aral upang maging mahusay 
na tagapakinig. 

Pagsagawa 

1. Mamuhay bilang isang matapat na Muslim. Higit na matimbang 
ang pagkakaroon ng magandang halimbawa kaysa sa pananalita 
lamang. Sadyang mahirap iparating sa kapuwa ang mga bagay 
na hindi naman isinasagawa ng nagsasalita. 

2. Ang isang mabait, magalang, bukas-palad, magiliw, at 
mabuting Muslim na naninirahan sa gitna ng mga di-Muslim ay 
may kahigtan sa pagpawi ng mga maling haka-haka tungkol sa 

Islam at sa mga Muslim. Higit na tinitingnan ang ugali ng tao 
kaysa sa kanyang sinasabi. 

3. Laging suriin ang layunin bago magbigay Da’wah. Maka- 
kamtan lamang ang gantimpala ng Allah kung ang ating layunin 
ay magbigay kasiyahan lamang sa Kanya. Hanapin ang 
kasiyahan ng Allah at hindi ang paghanga ng iyong kapuwa sa 
iyo. 

4. Kung hindi kayang magsalita sa pagbibigay Da’wah, 
kailangang tangkilikin, tumulong, tustusan o itaguyod ito sa 
ibang paraan. Mamigay ng mga babasahing pang-Islam, 
magbigay ng tulong pananalapi sa mga isinasagawang Da’wah, 
makilahok sa mga panayam at tingnan kung ano ang 
maitutulong sa oras na Da’wah, atbp. 

Paghahanda 

1. Maging handa sa tatalakayin lalo na sa isang Da’wah na may 
inaasahang maraming tagapakinig. Wala nang hihigit pa sa 
isang masusing paghahanda upang maging maliwanag at 
maging maayos ang daloy ng pagpapaliwanag. Gawin ang 
dapat gawin tungo sa isang mahusay na paghahayag at ipaubaya 
sa Allah ang magiging bunga nito. 

2. Higit na kailangan ang maraming tumatahak sa larangan ng 
Da’wah. Ang pag-anyaya sa iba upang magsanay tungkol dito 
ay isang magandang hakbang. Anyayahan ang mga kapatid 
upang sumama sa iyo tuwing may Da’wah bilang pagsasanay. 

Pagtitiis/Pagtitiyaga 

1. Huwag umasa ng dagliang bunga ng Da’wah. Kadalasan, ang 
pagyakap ng isang tao sa pananampalatayang Islam ay sanhi ng 
mahaba at unti-unting pagsulong ng kanyang kalooban sa 

paghahanap ng katotohanan. Katulad ng isang prutas, unti-unti 
itong mahihinog mula sa pagkabubot at pagkamanibalang. 

2. Huwag magpadala sa iyong pag-asam at kagalakang makapag- 
bigay-Da’wah. Kapag nakita mo sa mukha at kilos ng iyong 
tagapakinig ang pagkabalisa at kawalan ng interes, itigil ang 
Da’wah at gumawa ng paraan tungo sa pagbabago ng 
situwasiyon. 

3. Marami sa Muslim ang umiiwas sa pagbibigay-Da’wah sa pag- 
aakalang kaunti lamang ang maitutulong tungkol dito. Huwag 
maliitin ang iyong kakayahan sa Da’wah. Sa tamang layunin at 
tulong ng Allah, ikaw ang magsisilbing binhi ng pagbabago ng 
maling pananaw tungkol sa Islam at sa mga Muslim. 

4. Maging matiyaga. Huwag talikuran o ipagwalang-halaga ang 
sinumang kausap na tila sarado ang kaisipan o kaya’y may 
pagkapilosopo, baka siya pa ang tumanggap ng Islam sa 
hinaharap. 

Isa sa aming karanasan sa pagbibigay Da’wah ay noong 
magkaroon kami ng isang panayam na ginanap sa isang 
pagawaan ng mga sasakyang tila mga bahay na mayroong sala, 
silid tulugan, banyo, kusina at may aircondition pa. Ang mga 
ito ay ginagamit ng mga mayayaman sa kanilang matiwasay at 
maginhawang paglalakbay. Dumalo sa nasabing panayam ang 
maraming kababayang Pilipino na nagtatrabaho doon. 
Makalipas ang pagsasalita ng mga kapatid sa iba’t ibang 
paksang nakatalaga sa kanila, dumako na kami sa bahaging 
tanong at sagot. Isang kababayan na mga 40 taong gulang ang 
unang nagtaas ng kamay at nagtanong: Nasabi ninyo kanina na 
ang paninigarilyo ay nagdudulot ng masama sa katawan kaya 
naman ito ay bawal sa Islam. Magkagayun, bakit Hindi ito 
ipinagbabawal ng World Health Organization? Bukod pa sa 
paksa ng kanyang tanong na animo’y may pagkapilosopo, siya 
ay nakapamaywang, nakatagilid ang katawan at tila galit na 

tinitingnan mula ulo hanggang paa ang pinagtatanungan. Hindi 
inalintana ng ating kapatid na Da’iyah ang paraan ng 
pagkakatanong at malumanay namang sinagot ito nang 
maliwanag: Ang WHO, sa sarili nito ay hindi maaaring 
magbawal ng anuman hangga’t ang isang usapin ay napag- 
usapan at napagkasunduan ng lahat ng bansang kasapi ng 
United Nation. Maaaring maglimbag lamang ng mga 
babasahin ang WHO upang magbigay babala na ang 
paninigarilyo at iba pang mga bisyo ay may masamang 
idudulot sa kalusugan ng tao. 

Makaraan ang ilang pang mga katanungan at pagbibigay ng 
kaukulang kasagutan, kami ay magtanong kung sino ang 
nagnanais yumakap sa Islam. Sa aming pagkamangha at 
pagkatuwa, siya rin ang unang nagtaas kamay at nagsabi ng 
Shahadatain (ang pagsaksi sa kaisahan ng Allah at ang pagsaksi 
sa pagiging Sugo at Propeta ni Muhammad®*). Pagkaraan 
niya’y sumunod ang ilan sa kanyang mga kasama sa pagyakap 
sa Islam. Alhamdullillaah ! 

5. Iwasan ang pamimilit sa tao na tanggapin ang Islam. Huwag 
pagurin o maglagay ng anumang pamimilit sa tagapakinig. Ang 
isang matapat na di-mananampalataya ay kaunti ang panganib 
sa lipunan kaysa sa isang nagkukunwaring Muslim. 

Walang sapilitan sa pananampalataya. Sadyang mangingi- 
babaw ang katotohanan sa kamalian... (Kabanata Al-Baqarah-2:256) 

Pagpapakumbaba 

1. Maging mapagkumbaba. Huwag umasa sa kakayahang baguhin 
ang kalooban ng iba. Ang tanging tungkulin natin ay ibigay 
ang Mensahe, at nasa kamay lamang ng Allah ang pagbibigay 
patnubay. 

Hindi lamang minsan na napapakinggan ko sa ilan sa mga 
kapatid nating Da’iyah na kapag nakakita ng isang kapatid na 
Muslim na bumigkas ng Shahadah (pagsaksi ng 
pananampalataya) sa kanya ang nagsasabi: "Ako ang nagpa- 
Muslim niyan!” Ang pananalitang ito ay hindi naaayon sa ating 
paniniwala na ang Allah lamang ang nagbibigay gabay sa tao. 
Hindi pa ba sapat ang isang Du’a na laging nating naririnig: 
Sinumang pinatnubayan ng Allah ay walang makapagliligaw sa 
kanya, at sinumang nasa ligaw na landas ay walang 
makapaggagabay sa kanya maliban sa Allah. 

Kapag itinanim ng isang Da’iyah sa kanyang isipan at puso na 
siya mismo ang nakapaggabay sa isang tao, magdudulot ito ng 
kanyang sariling kapahamakan at pagkapariwara. 

2. Kung hindi kinakailangan, iwasan ang laging paggamit ng 
unang pantaong “Ako”, “Ko”, at “Akin”. Ito ay nagpapakita ng 
pagpapataas ng sarili. Gayundin naman, hangga’t maaari, 
iwasang gamitin ang mga panghalip na “Ka”, “Ikaw”, “Mo” at 
“Iyo” - dahil ang mga ito ay nagpapahiwatig ng pagmamataas 
at pagmamando. 

3. Ang kaligtasan ay nasa Habag ng Allah. Kaya isipin lagi na 
baka ang kausap ay higit na kinahahabagan ng Allah kaysa sa 
iyo. Ito ay mahusay na paraan laban sa rasismo. 

Pagkamatapat 

1. Maging matapat sa pangungusap. Huwag mag-atubiling sabihin 
“Hindi ko alam”. May mga bagay na hindi pa dumating sa ating 
kaalaman. Higit na mabuti ang sabihing “Hindi ko pa alam 
iyan, hayaan mo’t itatanong natin iyan sa mga dalubhasa”. 
‘Ang pagsasabi ng hindi ko alam ay kalahati ng kaalaman 
(Abu Dawud) 

Isa sa mahirap gawin ng tao ay ang pagtanggap nang hayagan 
sa kanyang kahinaan at kamalian. Bilang isang Da’iyah, 
nararapat na manatiling matapat sa lahat ng katayuan. Hindi 
isang kabawasan sa katauhan ang pagiging matapat manapa’y 
hahangahan at igagalang ng mga tagapakinig ang iyong 
pagiging tunay. Kung hindi batid ang kasagutan sa anumang 
katanungan lalo na’t hinggil sa Islam, huwag magsinungaling o 
maggawa ng sariling sagot. Maging matapat at magsabi, 
“Pasensiya na kayo, wala akong maisasagot sa tanong mo sa 
ngayon, padadala ko na lang sa iyo ang kasagutan.” Tiyakin 
lamang na kunin ang kanyang tirahan at telepono. 

Pag-iingat 

1. Huwag magsalita ng anumang nakagagalit o nakasusugat ng 
damdamin sa tagapakinig. Huwag magbigay ng mga aklat o 
cassette tape na naglalaman ng mga masasakit na pangungusap 
o pangungutya sa kanilang paniniwala. Ito ay nauuwi sa 
pagdepensa ng kanilang paniniwala sa halip na pang-unawa sa 
nais mong iparating. 

2. Magtatag ng isang kapaligirang may pagkakaunawaan, 
pagkakasundo at pagkakaibigan bago magsimula ng Da’wah. 
Sadyang mahirap magsagawa ng pag-anyaya sa mga 
kalagayang may hidwaan at kaguluhan. 

3. Alisin ang poot sa iyong dibdib sapagka’t mahahayag at 
mahahalata ito sa bibitiwang pangungusap. Ituring ang mga di 
Muslim na nasa kadiliman na kailangan ng iyong pag-akay 
tungo sa liwanag. 

4. Iwasan ang pag-aakala o pagpapalagay sa paniniwala ng iba. 
Maaaring may iba’t ibang pananampalataya ang mga 
tagapakinig liban sa Kristiyanismo kahit silang lahat ay 
Pilipino. Na magkaminsa’y kahit mga Kristiyano’y hindi 
naniniwala sa kalakhang doktrina ng simbahan. 

5. Kapag nakita na sa mukha at galaw ng kata wan ng iyong 
tagapakinig ang pagkainip o kawalan ng pagkawili, maglubay 
at itigil ang Da’wah. Higit nating dapat bigyan ng panahon 
yaong handang makinig. 

6. Iwasan ang mabalasik at magaspang na pakikitungo sa tao. 
Ang kagaspangan ng pamamaraan sa pagharap at kawalang- 
galang sa pagtawag sa tao sa Islam ay taliwas sa itinuturo ng 
Qur’aan at ng Sunnah. 

Mag-anyaya tungo sa Landas ng inyong Rabb (Panginoon) 
nang may Hikmah (tamang kaalaman) at magandang 
pangangaral, at mangatuwiran sa kanila sa paraang higit na 
mahusay. (Kabanata Al-Nahl-16 :125) 

7. Iwasang bigyan ng anumang dahilan ang iba upang 
lapastanganin ang pangalan ng Allah at ng Propeta sa 
pamamagitan ng pag-iwas sa pagbatikos at pag-insulto sa 
kanilang pananampalataya. At huwag alipustain o insultuhin 
ang kanilang sinasamba, at baka insultuhin nila ang Allah na 
hindi nila namamalayan. 

At huwag insultuhin ang kanilang sinasamba nang hindi nila 
insultuhin ang Allah nang may kamalian (at) walang kaalaman. 
(Kabanata Al-An’am, 6:108) 

Isa sa laman ng pakikipag-usap ng ibang Daiyah ay ang 
pamumuna o pamimintas sa pananampalataya ng iba. Ito’y may 
halong panlilibak, panunuya at nagiging tampulan ng 
katatawanan. Dapat nating isipin na gaano man kalayo sa 
katotohanan ang pananampalataya ng iba, ito ay nakaugat na sa 
kanilang kaisipan at damdamin. Anumang pintas sa kanilang 
pinaniniwalaan ay nagsisilbing personal na hamon, hindi 
lamang sa kanila pati na rin sa pamilya at sa kanilang 
pamayanan. Ang ganitong kaganapan ay magtutulak sa kanila 

na libakin at lapastanganin nang hindi sinasadya ang Allah at 
maging ang ating Propeta. 

Pamamaraan 

1. Sa mga taong laging nakatatagpo, ang unti-unting pagbibigay 
ng Da’wah ay pinakamainam. Huwag pag-usapan lagi ang mga 
pang-relihiyong usapin sa bawa’t okasyon, bagkus halinhinan 
ng ibang paksa. 

2. Laging magbigay ng paayon o positibong kasagutan kahit na 
ang katanungan ay walang kinalaman sa pinag-uusapan. 
Subali’t huwag gaanong bigyan ng panahon ang anumang 
bagay kapalit ng higit na mahahalagang paksa. 

3. Magbigay ng Da’wah sa bawa’t pagkakaroon ng pagkakataon; 
sa trabaho, sa bus, tren, eroplano, sa pagdalaw sa kaibigan, 
atbp. Magkagayunman, isaalang-alang ang kaugalian at 
kalagayan. Kapag ang kausap ay nag-iisa, siya ay higit na 
tumutugon, umaayon at mahinahon dahil malayo sa anumang 
sasabihin o aakalain ng iba. 

4. May kasabihan sa Ingles, “Ends justify the means.” (Ang 
kahihinatnan (resulta o bunga) ay nagbibigay-katuwiran ang 
pamamaraan). Hindi ito tinatanggap sa Islam. Sa Da’wah at sa 
anumang aspeto ng pamumuhay, iwanan natin sa kamay ng 
Allah ang magiging bunga, at tiyaking ayon sa itinuturo ng 
Islam ang ating pamamaraan. 

Upang makalikom ng sapat na salapi para sa isang proyektong 
pangrelihiyon na isinusulong ng isang grupo ng ibang 
pananampalataya, sari-saring paraan ang ginagawa upang 
makamtan ang layuning makaipon ng pondo. Katulad 
halimbawa ng pagdaraos ng ripa {raffle), pagpapalaro ng 
binggo, at magkaminsa’y paglulunsad ng isang timpalak 
kagandahan na kung saan ang pagboboto sa isang binibining 

kalahok ay katumbas ng halagang babayaran. Ang paghingi ng 
abuloy sa mga taong lantad na masama ang pinanggagalingan 
ng kanilang yaman. Maaaring maganda ang layunin sa 
pagpapatayo ng anumang proyekto, subali’t ito ay hindi pa rin 
tinatanggap sa pananampalatayang Islam. Ang mga ganitong 
pamamaraan ay hindi pinahihintulutan sa Islam dahil labis na 
ipinagbabawal nito ang anumang uri ng sugal, pagbibilad sa 
ganda at katawan ng kababaihan, at paggamit ng salaping 
gating sa katiwalian. Hindi naaangkop na gamitin sa isang 
malinis na bagay ang isang maruming kasangkapan. 

5. Pigilin ang pagka-inis o pagsanggalang sa udyok ng mali, di- 
makatwiran o kaya’y pagbibintang ng kausap. Sa una pa man, 
bigyang-diin sa tagapakinig ang kahalagahan ng makatwiran at 
makatarungang talakayan. Kapag naanyayahan sa isang 
talakayan, sabihin nang pauna ang balangkas ng iyong 
programa, halimbawa: “Magsasalita po ako ng 15 minuto at 
pagkaraan po nito’y mayroon tayong bahaging “Question and 
Answer”. 

6. Isaalang-alang ang damdamin ng tagapakinig. Bagaman batid 
ng Allah na si Pharoah ay isang malupit na di- 
mananampalataya, inutusan pa rin si Moises na makipag-usap 
sa kanya nang malumanay. 

At makipag-usap sa kanya nang mahinahon, sakaling 
tumanggap siya ng paalaala o matakot (sa Allah). (Kabanata Ta- 
Ha, 20:44) 

Hindi ba higit nating tupdin ang pag-uutos na ito ng Allah sa 
pakikitungo natin sa mga karaniwang tao? 

7. Kausapin ang tao ayon sa antas ng kanyang kakayahang pang- 
isip (talino), pang-unawa at kinalalagyan. Sa kabilang banda, 
huwag sumuong sa isang usapang kulang ang inyong kaalaman 
sa paksa, lalo na ang kausap ay dalubhasa sa larangang ito. 

8. Higit na mainam na kaaya-aya at masigla ang usapan. Ang 
pagbanggit ng mga nakatutuwang mga pangyayari sa buhay na 
may kaugnayan sa tinatalakay ay nagbibigay-sigla sa 
tagapakinig at higit na madali nilang maunawaan ang nais 
iparating. Magkagayunman, ang pagpapatawa ay hindi dapat 
malaswa, walang halong paninirang-puri o kawalan ng 
paggalang. 

9. Huwag simulan ang Da’wah sa mga ipinagbabawal o mga 
tungkuling rituwal sa Islam. Higit na mabuti na ipaliwanag 
muna ang tamang paniniwala sa Diyos, kung sino Siya at 
papaano Siya sambahin. 

10. Kapag pinag-uusapan ang mga Haram, talakayin ang mga 
aspeto nito sa ispirituwal, moral, kalusugan, lipunan, at 
kaisipan. 

11. Ang matalinong Da’iyah ay nakababatid na higit na mahalaga 
ang makuha ang simpatiya at magandang ugnayan ng tao kaysa 
talunin ito sa isang mainitang debate o pagtatalo. 

12. Huwag gawing paksa ang ibang pananampalataya, paglalahad 
ng kanilang kamalian, at pagpuna o gawing katatawanan ang 
kanilang paniniwala, Likas sa tao na masaktan kapag ang 
kanilang kamalian ay ilalantad. 

13. Ang pagdedebate ay maaaring kaakit-akit sa mga Muslim, 
subali’t maaaring isang pasakit at pahirap sa mga di-Muslim. 
Ang pasakit ay hindi makakukuha ng simpatiya ng puso. 
Maaaring manalo ka sa debate subali’t lumayo naman ang 
kanilang puso. 

Ang pagsuong sa pakikipagdebate ay kadalasang humahantong 
sa pagtatalo, pagsisinungaling, paghamak at pangungutsa sa 
kadebate upang masabi ng mga tagapakinig na siya ay tama at 
ang kanyang katunggali ay mali. 

Sa isang lalawigan ng Mindanao, isang debate ang naganap sa 
pagitan ng isang Da’iyah at pastor ng isang sekta ng 
Kristiyanismo. Ito ay idinaos sa isang malaking plaza. Dahil 
matunog ang balita hinggil dito, dinaluhan ito ng maraming 
Kristiyano at Muslim. Ang paksa ay nauukol sa batayan ng 
pananampalataya. Unang binigyan ng pagkakataong magsalita 
ang Muslim na Da’iyah. Pagkaraan ng mahabang pananalita 
siya ay nagsabi: “Ang Bibliya ay walang orihinal na kopya - 
kaya naman, ang batayan ng mga Kristiyano sa kanilang 
pananampalataya ay nasasalig lamang sa “Translation o 
pagkasalin nito, na kahit sa hukuman o husgado ay hindi 
tatanggapin dahil wala ang orihinal upang pagtibayin ito’’. 
Masigabong palakpakan ang naging tugon ng tagapakinig! 

Mukha namang nabahala at kinakabahan ang ilang mga 
Kristiyanong naroroon, nguni’t tila hindi natinag ang kanilang 
pastor at walang anumang nakikitang bagabag sa kanyang 
mukha. Siya ay malumanay na tumayo at lumapit sa mikropono 
at maginoo niyang ibinigay ang kanyang talumpati - sa 
bandang huli’y kanyang sinabi: “ Ang ating minamahal na 
Muslim na naririto ngayon sa entablado, kahit anong angulo 
ko siya tingnan ay lahing Pinoy naman at ang hitsura ay 
malayo sa pagiging lahing Arabo. Kung tama ang aking 
sapantaha na siya ay Pilipino, samakatuwid salin din naman 
ang kanyang pinagbabatayan sa kanyang pananampalataya 
dahil ang Qur’aan ay nasusulat sa Arabik”\ 

Tumanggap din siya ng masigabong palakpakan mula sa mga 
naroroon. Itinaas niya ang kanyang dalawang kamay bilang 
hudyat na tumahimik muna at siya ay nagsabi sa tagapakinig: 
“Sandali lamang po”. Binuksan niya ang kanyang bag at 
inilabas niya ang isang pahayagan. “Ito po ay isang pahayagan 
sa wikang Arabik na nanggaling pa sa Gitnang Silangan. 
Tingnan nga natin kung marunong ngang magbasa ng Arabik 
ang ating kaibigan!” 

Nakanganga ang maraming Muslim na naroroon at tila sila 
ngayon ang nababahala at baka nga hindi marunong magbasa 
ng Arabik ang kanilang “bayani”. Tumayo ang ating kapatid na 
Da’iyah at kinuha ang pahayagang dala ng kanyang kadebate. 
Tiningnan niya ito at nagsimulang magbasa: “Qul huwa laho 
ahad, Allahus-samad, lam yalid wa lam yulad, wa lam 
yakunlahu kufuwan ahad. ” Gusto mo pa ba? Ang tanong niya, 
at binuksan ang pahayagan sa ibang pahina at nagsabi: “Qul 
audhu birabin-naas, malikin-naas, ilaihin-naas, minsiari was 
wasil kannaas, alladi was wisu fi sudurinnaas, min aljinnati 
wannaas. ” Gusto mo pa ba? ... Malaking sigawan, tawanan at 
palakpakan mula sa mga Muslim dahil alam nila na 
nagpapalusot lamang ang kanilang kapatid na Da’iyah! 
Binanggit niya ang mga maiikling kabanata sa Banal na 
Qur’aan na kanyang naisaulo upang maikubli lamang niya ang 
kanyang kakulangan! 

Ito ay isang tagpong humahantong sa pagsisinungaling, 
pangagantiyaw at pagbibiro ng mga Salita ng Allah. Sa Banal 
na Qur’aan, ating mababasa: 

At iwanang mag-isa yaong ginagawang laro at libangan 
(katawa-tawa) ang kanilang pananampalataya, at nalinlang sa 
buhay sa daigdig na ito. Subali ’t iyong palalahanan sila nito 
(Qur’aan) nang Hindi pagbayaran ng kaluluwa ang nakamtan, 
kapag natagpuan ang sariling walang tagapagligtas o 
tagapamagitan maliban sa Allah, at kahit ihandog niya ang 
lahat ngpantubos, hindi ito tatanggapin sa kanya... (Kabanata 
Al-An’am, 6:70) 

14. Hu wag humingi na paumanhin tungkol sa anumang aspeto ng 
Islam. Ang Islam ay isang lubos, ganap at perpektong relihiyon 
na ibinigay na Allah sa sangkatauhan. Kaya walang dapat 
itago, ikahiya o ihingi ng paumanhin. Huwag mainis kapag ang 
alinmang aspeto ng Islam ay pinupuna o itinatakwil. Ang 
tungkulin ay ipaliwanag lamang sa abot ng ating makakaya at 

nalalaman. Tanggapin man nila ito o hindi, wala na sa ating 
pananagutan. Ito ay nasa kamay na ng Allah. 

Malinis at Maayos 

1. Panatilihing maikli ang mga kuko sa kamay at paa, magpatubo 
ng balbas, putulin ang bigote, at mag-ahit ng balahibo sa kili- 
kili at sa maselang bahagi ng katawan. 

2. Panatilihing malinis at maayos ang buhok, bigote at balbas. 
Gupitin ang anumang buhok na lumalabas sa mga butas ng 
ilong. Putulin ang bigote upang hindi umabot o lumampas sa 
mga labi. Sa madaling salita, gawing kaaya-ayang tingnan ang 
buhok, mukha at ang kabuuang anyo: pangangatawan at 
pananamit. 

3. Ang mga pangunahing dahilan ng pagsusuot ng damit ay ang 
pagtakip sa mga bahagi ng katawan na dapat takpan at ang 
pangangalaga sa katawan laban sa anumang uri ng panahon - 
lamig o init. Kaya naman, ang pananamit ng kababaihan hindi 
dapat masikip o manipis upang maiwasang maaninag ang 
hubog ng katawan. Hinggil naman sa kalalakihan, ang 
pananamit ay hindi dapat masikip upang maiwasang bumakat 
ang kanyang maselang bahagi ng katawan. 

4. Gumawa ng paraan upang maalis ang di-kanais-nais na amoy 
ng bibig, katawan at paa. Ang anumang masamang amoy na 
nanggagaling sa mga ito ay sadyang nakaaabala sa tao lalo na 
sa mga oras ng Salah sa Masjid. 

5. Ang paglilinis ng ilong o tainga, pagsinga ng uhog, at pag-alis 
ng plema sa lalamunan ay dapat itago sa paningin at pandinig 
ng tao. Sadyang di-kanais-nais at nakadidiring pag-aasal ang 
dumura kahit saan. Kung ito ay kailangang gawin, lumayo sa 
isang lugar na maaaring dumura o kaya’y gumamit ng napkin at 
itapon ito sa basurahan. Higit na mabuti ang pumasok sa 
palikuran upang gawin ang mga ito. 

6. Itigil na ang paninigarilyo kung sakali mang biktima ng bisyong 
sa kasalukuyan. Ang mga dalubhasa sa kalusugan ay 
maliwanag na nagsasabing ito ay nakasisira sa kalusugan ng 
naninigarilyo pati na rin yaong nakalalanghap ng usok nito. 
Kahit hindi namamalayan ng mismong naniningarilyo, siya ay 
may masamang amoy hindi lamang ang kanyang hininga pati 
na rin ang kanyang damit. Ang mga taong hindi nagsisikap sa 
pagpapanatili ng magandang kalusugan ay hindi nag-iingat sa 
sarili - magkagayo’y nagkukulang sila sa pasasalamat sa Allah 
sa pagkakaloob Niya ng katawan sa atin. 

Mapayapa 

1. Dapat na ipaabot lamang ang Mensahe ng Islam sa isang 
mapayapang kapaligiran. Kaya naman, bilang mga Da’iyah 
nararapat lamang na umiwas sa anumang gawaing nagbibigay 
ng kaguluhan sa lipunan, pananakit sa kapuwa, at paninira sa 
ari-arian. 

2. Huwag nating kalilimutan na ang literal na kahulugan ng Islam 
ay Salaam (kapayapaan). Magkagayo’y ating iparating ang 
kapayapaan at iwasan ang di-kanais-nais na kaguluhan. Huwag 
bigyan ng puwang ang anumang paanyaya upang gumawa ng 
karahasan sa lipunan. 

3. Ang ating bansa ay nagbibigay sa atin ng kalayaang magtayo 
ng Masjid, malayang pagsamba sa Allah, malayang manirahan 
saan mang dako ng bansa at malayang maglakbay sa buong 
kapuluan, at higit sa lahat ay may laya tayong maghatid ng 
Mensahe ng Islam sa mamamayan at may laya rin naman ang 
taong pumili ng relihiyong nais niya. Dapat lamang ituon ang 
gawain ng isang Da’iyah sa paghahatid ng Mensahe ng Islam 
tungo sa pagkakaunawaan, kapayapaan at kaunlaran ng ating 
Ummah (pamayanan). 

Mahusay na Pinuno 

1. Ang Da’iyah ay nararapat na may taglay na katangian bilang 
isang mahusay na pinuno. Ang isang mahusay na pinuno ay 
higit na nagsisilbing tagapagturo o tagapagsanay kaysa 
pagiging tagapag-utos. Siya ay lagi nang maunawain, 
masigasig, matulungin, mapagtiwala, magalang at matiisin. 

2. Ang mahusay na pinuno ay sumasangguni sa kanyang mga 
kasama tungo sa isang pagpapasiya. Siya ay nagtatanong at 
nakikinig sa kuro-kuro at opinyon ng kanyang mga kasama. 
Kung sa kanyang palagay ay maganda ang anumang panukala, 
hayagang sinasabi niya ito sa nagpanukala. Kung may kahinaan 
ang anumang suhestiyon, ipaliliwanag niya ito kung bakit. 

3. Ang pagkakamali ay itinuturing ding tagumpay kung matututo 
mula rito. Dapat tandaan na tayong lahat ay nagkakamali 
maging ang tagapamuno, kaya naman tanggapin ang 
pagkakamali, iwasto ito, matuto mula rito, at magpatuloy upang 
maging maunlad, Inshallah. 

4. Ang kakayahang magpasiya ay katangian ng isang mahusay na 
pinuno. Ang pag-iwas sa pagbibigay-pasiya ay maituturing ding 
isang desisyon sa dahilang may mga pagkakataon na ang di- 
pagkilos hinggil sa isang usapin ay mabisang paraan upang 
matamo ang ninanais na bunga. Halimbawa, ang di-pagkilos o 
pagsasalita kapag nagagalit ay isang magandang pagpapasiya sa 
iyong sarili. Gayunpaman, ang tuluyang pagtalikod sa 
pagbibigay-pasiya sa ibang mga proyekto o usapin ay hindi 
nababagay sa isang mahusay na pinuno, katunayan iniwan niya 
ang kanyang tungkulin bilang isang pinuno. 

Sa pagpapasya, kailangang kumuha ng mga kaukulang 
impormasyon, isama ang mga kasapi sa pagsagawa ng isang 
proyekto sa Simula pa lamang, at akayin sila sa bawa’t 
hakbangin tungo sa katuparan ng panukala. Maingat na 

timbangin ang lahat ng maaaring tupdin at gawin sa 
pagpapasiya. 

Kapag nakapagpasiya na, maging matatag at huwag manisi o 
maghanap ng pagbibintangan sa pagdating ng anumang sagabal 
o pagsubok. Kung kailangang baguhin ang anupaman, gawin 
ito habang naglalakbay tungo sa minimithi. Ang barko ay hindi 
naglalayag sa iisang tuwid na landasin, naglalakbay ito sa 
pamamagitan ng sunud-sunod na maneobra. 

Ang isang mahusay na pinuno ay may malawak na pananaw 
tungo sa kagalingan ng nakararami. Hindi siya tumitigil sa pag- 
iisip ng mga panukalang makapagbibigay-tulong sa kanyang 
kapuwa sa larangang pangrelihiyon, pangkabuhayan at 
panlipunan. Higit niyang binibigyang halaga ang kabutihan ng 
Ummah (pamayanan) ayon sa kanyang kakayahan, kaya naman 
siya’y handang magsakripisyo sa kapakanan ng nakararami. 

Bilang paalaala sa mga Muslim sa pakikitungo nila sa kanilang 
pinuno maging sa maliliit na pangkat, si Propeta Muhammad^ 
ay nagsabi: 

Ang pakikinig at pagsunod sa namumuno ay tungkulin ng isang 
Muslim maging ito ay naaayon sa kanyang kagustuhan o hindi, 
hangga ’t hindi siya inuutusang gumawa ng bagay ng pagsuway 
sa Allah, at kung ito man ay mangyayari hindi siya dapat 
makinig O sumunod. (Baihaqi at Muslim) 

Masigasig at Masikap sa Hanapbuhay 

1. Ang isang Dai’yah, at maging ang sinumang Muslim, ay 
nararapat na maging masipag at masinop sa kanyang 
pangangailangang pananalapi lalo na kung siya’y may sariling 
pamilya. Hindi naaayon sa isang mabuting Muslim na maging 
masipag sa paglalakbay sa pagbibigay-Da’wah o maging abala 
sa anupamang bagay subali’t ang kapalit na bunga naman nito 
76 



ay paghihirap at pagkagutom ng kanyang pamilya. Isang 
malinaw na katuruan ng Islam at likas na tungkulin na ating 
pangalagaan ang sarili at ang ating pamilya. Ang pisikal na 
katawan ay nangangailangan ng sapat na pagkain at tubig upang 
mabuhay, kaya naman dapat tayong maging maingat at 
panatilihing malusog ang ating katawan - isang nakapaka- 
halagang biyaya sa atin ng Allah. Dapat tayong magsikap at 
maging masipag upang kumita ng ikabubuhay nang sa gayo’y 
matupad ang ating tungkuling tustusan ang pangangailangan ng 
sarili at ng mga taong nasa ilalim ng ating pangangalaga. Ang 
sabi ni Propeta Muhammad® : 

"Ang bawa't isa sa inyo ay tagapangalaga at may tungkulin sa 
kanyang pinangangalagaan. (Bukhari) 

2. Ang buhay ng isang Muslim ay hindi lamang nakatuon sa 
kanyang pagganap sa mga rituwal na tungkulin, bagkus dapat 
siyang maging bahagi ng lipunan na kung saan ang bawa’t isa 
ay nagsisikap na makakita ng marangal na hanapbuhay tungo sa 
kabutihan ng sarili, pamilya, at buong pamayanan. Si Propeta 
Muhammad® ay nagsabi: 

Ang sinumang tinutustusan ang sarili sa pamamagitan ng 
malinis na hanapbuhay ay sumusunod sa aking Sunnah, at kung 
siya ay hindi nananakit ng kapuwa sa anumang paraan, siya ay 
nakatalaga sa Paraiso. Ang mga kasamahan niya ay nagsabi: 
‘O Propeta ng Allah, napakamarami sa ngayon ang mga taong 
ganito’. Siya’y nagsabi: Sadyang napakarami nila kahit 
pagkaraan (ng panahon) ko. (Tirmithi) 

3. Ang mabuting Muslim ay hindi dapat maging pasanin o pabigat 
sa kanyang kapwa at sa kanyang lipunang ginagalawan, 
manapa’y isang responsableng kasapi ng sambayanan. Hindi 
siya umaasa sa limos ng kapwa bagkus gumagawa ng lahat ng 
mga katanggap-tanggap na paraan upang panatilihin ang 
kanyang dangal. Si Propeta Muhammad® ay nagsabi: 

Higit na mabuti ang kumuha ng lubid, magpasan ng isang 
bigkis na kahoy-panggatong at ipagbili ito. Sa gayo’y 
aalagaan ng Allah ang inyong paggalang sa sarili, kaysa 
magpalimos sa tao na maaari kayong bigyan o pagkaitan. 
(Bukhari) 

4. Higit na mabisa ang pagiging Dai’yah kung may sapat na 
pangangailangang pananalapi. Magiging magaan sa kanya ang 
pagkilos at pagganap sa kanyang mithiing ipamahagi ang 
Mensahe ng Islam. Kadalasang iniuugnay ng tao ang kanyang 
naririnig sa anyo ng tagapagsalita. Kung ang isang Dai’yah ay 
may angking kalinisan sa katawan at pananamit at nakikita sa 
kanya ang mga biyaya ng Allah, higit na bibigyang halaga ang 
mga sinasabi niya. Kaya naman, ang isang Muslim na may 
sariling hanapbuhay ay may higit na pagkakataong ayusin ang 
kanyang anyo upang makita sa kanya ang mga biyayang 
iginawad ng Allah sa kanya. Mula sa isang katayuang walang 
sigla, katamaran at sa lagi nang paghingi sa tulong ng iba, 
sikapin nating baguhin ang sarili tungo sa pagkakaroon ng isang 
tama, maayos, at sapat na kabuhayan. Sa kabanata Ar-Rad, 
13:11, ating mababasa: 

...Katotohanan, hindi babaguhin ng Allah ang kalagayan ng isang 
mamamayan hanggang hindi nila binabago ang kanilang mga sarili. 

- 0 O 0 - 

Panghuling Salita 


Nawa’y tanggapin ng ating Dakilang Allah ang munting pagsisikap 
na ito. Dalangin ko sa Kanya na ibilang ito sa talaan ng mabubuting 
gawa at ipagkaloob ang habag sa may akda tungo sa minimithing 
Jannah (Paraiso). 

Nawa'y makatulong ito sa ating mga kapatid na Muslim na 
nagnanais makibahagi sa pagpapalaganap ng Mensahe ng Islam sa 
pamamagitan ng tama, maayos at mapayapang pamamaraan upang 
matamo ang kasiyahan ng Allah (Inshallah). 

Nais kong bigyan ng pagpapahalaga ang ating mga kapatid na 
tumulong sa pagsasaayos ng aklat na ito. Nawa’y matamo nila ang 
mabuti sa mundong ito at ang mabuti sa kabilang buhay. 

Maraming Salamat. 

Para sa karagdagang impormasyon tungkol sa Islam, mangyaring 
makipag-ugnayan sa mga sumusunod na tanggapan: 


ISC AG- Philippines 

Islamic Studies, Call & Guidance of the Philippines 
Congressional Road, Salitran-I 
Dasmarinas, Cavite 
Philippines 

Telephone No. 0063-46-4163371 
Fax No. 0063-46-5061451 
www.iscag.com 


IL&IO 

Islamic Library & Information Office 
P.O.Main Box 52916 
Stall-B, HL Commercial Building 
Pandan Citicenter - Phase-I 
Magalang Road, Angeles City 
Philippines 

Tel.No. 0063-45-8874577 

The Cooperative Office for Call & 
Guidance at the Industrial Area 
Care Center for New Muslims 
Tel: 2423008 - Fax: 2423001 
P.O.Box: 43339 Riyadh 11561 

www.newmuslimguide.com 





